देश दुनिया के खबर भोजपुरी में (अतवार, 29 मार्च 2015) – टटका खबर\nMar 29, 2015 News in Bhojpuri, खबर भोजपुरी में, टटका खबर\n(शनिचर, 28 मार्च के खबर)\nआखिर उहे भइल जवन पहिले से तय रहुवे. अपना गोल के तानाशाह बन चुकल अरविन्द केजरीवाल आपन तनिको विरोध करे वालन के गोल से लात मार के निकाल फेंके पर आमादा बाड़न. आ शनिचर का दिने भइल बइठक का दौरान कुछ लोग के बाकायदा पिटाईओ कइल गइल. आआपा गोल में अब उहे लगो रह पाई जे केजरीवाल के हँ में हँ मिलावत रहो. ओने पार्टी से निकालल गइला का बाद योगेन्द्र यादव आ प्रशान्त भूषण कहलन कि आगे का कइल जाव एह पर विचार करत बा लोग आ जरूरत पड़ल त चुनाव आयोग आ अदालतो के दरवाजा खटखटा सकेला लोग.\nभारत के बैडमिंटन खिलाड़ी साइना नेहवाल दुनिया के नंबर वन महिला बैडमिंटन खिलाडी बन के रिकार्ड रच दिहली. पहिला बेर कवनो भारतीय महिला खिलाड़ी के एह ऊँचाई ले चढ़े के मौका मिलल बा. दुनिया के नंबर वन खिलाड़ी बनला का बाद साइना के बधाई देबे वालन में राष्ट्रपति प्रणव मुखर्जी आ पीएम मोदी समेत अनेके खासमखास लोग शामिल रहल.\nअपना ‘गायब’ बेटा राहुल गाँधी का बारे में पहिला बेर मुँह खोलत सोनिया गाँधी अमेठी आ रायबरेली का दौरा पर कहली कि राहुल जल्दिए ‘छुट्टी’ से लवटि के जनता का बीच अइहें. बाकिर ई ना बतवली कि कहिया ले अइहें राहुल गाँधी. पिछला फरवरी से राहुल ‘छुट्टी’ पर जा के चिन्ता करत बाड़न कि कांग्रेस के दुबारा कइसे जिनिगी देसु. उनका चिंता से सगरी कांग्रेसीओ चिन्ता में पड़ल बाड़े.\nकेन्द्र सरकार के कहना बा कि ओकरा ला भूमि अधिग्रहण अध्यादेश इ्ज्जति के सवाल ना होके देश के विकास आ किसानन के फायदा के सवाल बा. वित्त मंत्री अरुण जेटली शनिचर का दिने वाराणसी में कहलन कि सरकार के मकसद बा कि किसानो के फायदा होखे आ देशो के बढ़न्ती का राह में के बाधा हट जाव.\nबिहार के मुख्यमंत्री नीतीश कुमार के कहना बा कि पुरनका जनता परिवार के सगरी गोलन के फेरू एके साथ आवे का राह पर बाड़े. सब कुछ पटरी पर बा आ समय पर सब कुछ सही हो जाई.\nशनिचर का दिने पाकिस्तान के अफगान सीमा से लागत कबायली इलाका में सेना का साथे भइल लड़ाई में नाहियो त पन्द्रह गो आतंकी मराइल बाड़े सँ. अभियान अबहियों जारी बा.\nआर्ट आफ लिविंग के संस्थापक श्री श्रीरविशंकर के इस्लामी स्टेट का तरफ से जान से मार देबे के धमकी मिलल बा. उनका के ई चिट्ठी कूरियर से मलेशिया के एगो संस्था का मार्फत भेजल गइल बा. रविशंकर एह घरी कंबोडिया में बाड़न.\nदिेल्ली के इंदिरा गांधी अंतरराष्ट्रीय एयरपोर्ट पर तैनात एगो इमिग्रेशन अधिकारी के निलंबित कर दिहल गइल बा. ओकरा पर बेंगलुरू के रहे वाली एगो औरत फूहड़ सवाल पूछे के आरोप लगवले बाड़ी. उनकर पासपोर्ट जाँचत घरी अधिकारी कुछ बहुते फूहड़ आ अमर्यादित सवाल पूछलसि.\nजापान के एगो बड़हन फाइनेंशियल सर्विसेस कंपनी नोमूरा के एगो बड़ अधिकारी के कहना बा कि अगर भारत अपना टैक्‍स मुद्दा के सझूरा लेव त एहिजा बहुते विदेशी निवेश आवे के राह खुल जाई. बाहर के निवेशकन के सबले बड़का चिन्ता पिछला तारीख से लागे वाला टैक्स कानून ले के बा.\nअतवार का दिने विश्वकप क्रिकेट के फाइनल में न्यूजीलैंड आ आस्ट्रेलिया के भिड़न्त होखे वाला बा. सेमीफाइनल में हरला का बाद देश के क्रिकेट प्रेमियन के मन टूट गइल बा बाकिर खेल त देखहीं के बा. कुछ लोग हार के गम भुलावत आस्ट्रेलिया के जीते के बात करत बा त कुछ लोग हार के खुन्नस निकाले खातिर न्यूजीलैण्ड के जितावल चाहत बा.\nपिछला साल हाॅकी में सबसे बढ़िया खेल देखावे वाला बीरेंद्र आ वंदना के पचीस पचीस लाख, सेंटर फारवर्ड रहल बलबीर सिंह सीनियर के मेजर ध्यानचंद लाइफटाइम अचीवमेंट पुरस्कार का रूप में तीस लाख रुपिया देबे के एलान भइल बा हाकी इण्डिया का तरफ से. ई मिला के कुल2करोड़ 81 लाख 50 हजार रुपिया के पुरस्कार खिलाड़िियन आ सहयोगी स्टाफ के देबे के एलान भइल बा.\nऑस्ट्रेलियाई क्रिकेट कप्तान माइकल क्लार्क एकदिना क्रिकेट से रिटायर होखे के एलान क दिहले बाड़न. कहलन कि इहे सही समय बा रिटायर होखे ला. कहलन कि हर कप्तान के कम से कम चार साल मिलही के चाहीं वर्ल्ड कप जीते खातिर.\nपीएम मोदी से भेंट क के बिहार के मुख्यमंत्री नीतीश कुमार मंगलन 10 खरब 78 अरब 87 करोड़ रुपिया. कहलन कि बजट भाषण में केन्द्र के वित्त मंत्री अरुण जेटली जइसन सहायता आंध्र प्रदेश के देबे के एलान कइलन वइसने आर्थिक सहायता बिहारो के मिले के चाहीं. बतवलन कि बिहार के बाँटत घरी साल 2000 में कहल गइल रहे कि बिहार के जरूरतन के देखत जरूरी सहायता दिहल जाई त ओकर पालन होखो.


टटका खबर, शनिचर, ३१ मार्च २०१२ – टटका खबर\nटटका खबर, शनिचर, ३१ मार्च २०१२\nMar 31, 2012 Mauritius, President resigns\nचइत नवरात्रि क दौरान अष्टमी से पहिले के साँझ शुक का दिने मंदिरन में श्रद्धालुअन के ताँता लागल रहल. आजु शनिचर का दिने अष्टमी के त्योहार होखी.\nअयोध्या में रामनवमी मेला के धूम मचल बा. आजु शनिचर से रामजन्मोत्सव के कार्यक्रम शुरू हो जाई. रामनवमी अतवार का दिने मनावल जाई. अयोध्या में लाखों भक्त पहिलही से जुटल बाड़े.\nबलिया आ छपरा में आजुवे रामनवमी मनावल जात बा.\nकेन्द्र सरकार देश के शिक्षा का नजरिया से पीछे छूटल ३७४ गो प्रखंडन में उच्च शिक्षण संस्थान खोले के फैसला कइलसि.\nविश्वविद्यालय अनुदान आयोग देश के दस गो अउरी विश्वविद्यालयन में राजीव गांधी पीठ स्थापित करे के फैसला कइलसि.\nहरियाणा के सगरी औद्योगिक प्रशिक्षण संस्थानन में विश्वकर्मा आ माता सरस्वती के प्रतिमा स्थापित कइल जाई. एकर मकसद विद्यार्थियन के आध्यात्मिक विकास करे के बा. देखल जाव कि सेकूलर जमात एह पर कतना हो हल्ला मचावत बा.\nश्री काशी विश्वनाथ मंदिर ट्रस्ट अब अस्पताल आ कॉलेज खोले के फैसला कइलसि.\nजीवन बीमा निगम के मंडल प्रबंधक, दावा, भगवान सिंह के काल्हु बनारस के भेलूपुर में एगो आदमी से घूस लेत रंगे हाथ गिरफ्तार कर लिहल गइल. ओह बेचारा के बाप के बीमा दावा भुगतान खातिर एक लाख रुपिया घूस मंगले रहल भगवान सिंह.\nसर्राफा का समर्थन में पूर्वांचल के कारोबार शुक का दिने ठप्प रहल.\nबेरोजगारी भत्ता पावे का लालच में अकेले बलिया में १४४३८८ बेरोजगार पंजीकृत हो चुकले आ रोजे लमहर लाइन लागत बा आपन नाम चढ़वावे खातिर. गैर सरकारी नौकरी करत भा अपना रोजी रोजगार में लागलो लोग बेरोजगार बन गइल बा भत्ता खातिर.\nगरमी आइल ना कि आग लागे के घटना होखे लागल. पिछला दिने सुखपुरा में १५ गोम सहतवार में ६ गो, पुरुषोत्तम पट्टी में ११०, पचसार में ३३ गो घर आग से राख हो गइल. जरे वाला सामान में ट्रैक्टर ट्राली, कार आ मोटरसाइकिल शामिल.\nमनियर का नवका ब्रह्म बाबा मेला में आइल छपरा के पशु व्यापारी के लाश घाटमपुर मौजा में फेंकल मिलल. अनेसा बा कि ओकरा साथे आइल लोग ओकरा के मार के फेंक दिहले.\nजौनपुर में भइल सड़क दुर्घटना में गोविंद गुप्त आ श्वेतांशु टंडन के मौत हो गइल. बारात से लवटल घरी एह लोग के कार पलट गइल रहे.\nशुक के दुपहरिया गोरखपुर में रामपुर सोनबरसा इंटर कॉलेज के बाबू के गोली मार दिहल गइल. संजोग से निशाना सही ना लागल आ बाबू बाच गइल. घवाहिल बाबू के अस्पताल में भरती करावल गइल बा.\nभट्टा पारसौल में किसान आंदोलन का समय औरतन का साथे दुराचार के आरोपन के जाँच करे खातिर इलाहाबाद हाई कोर्ट चार सदस्यीय समिति बनावे के कहलसि. एह बीच सीबीसीआईडी जाँच चलत रही. कोर्ट उमेद जतवलसि कि नया सरकार बन गइला से जाँच निष्पक्ष तरीका से हो सकी.\nसाल ९३ ९४ के आयुर्वेदिक दवा खरीद घोटाला मामिला में सुप्रीम कोरथट मंत्री बलराम सिंह यादव के नोटीस जारी कइले बिया. भाजपा उनुकर इस्तीफा मँगले बिया चाहे उनुका के बर्खास्त करे के कहले बिया.\nप्रदेश के सूचना निदेशक बादल चटर्जी के हटा दिहल गइल बा आ उनुका के प्रतीक्षा सूची में डाल दिहल गइल बा. बादल चटर्जी पर पत्रकारन के दोहन आ विज्ञापन जारी करे में गड़बड़ी करे के आरोप लागत रहल बा.\nपश्चिम चंपारण के बगहा शहर के कटाव से बचावे के काम आजु खिसियाइल गाँव वाले रोक दिहले. ओह लोग के कहना बा कि पहिले ओह लोग के कवनो दोसरा जगह बसावल जाव तवना का बाद हटावे के काम शुरू होखो.\nकेमूर के मोहनियां में कुसौली का लगे चार गो ट्रक में आग लगला का चलते लाखो रुपिया के सामान जर गइल.\nरोहतास के अमरातालाब का लगे एगो ट्रेन का चपेटा में आइल ट्रैक्टर चालक के मौत हो गइल.\nरोहतास के हरनादपुर के महादलित टोला में मीजल्स फइल गइल बा. स्वास्थ्य विभाग सफाई करवावत बा आ टीका लगवावे के सलाह दिहले बा.\nपंजाब के मुख्यमंत्री बेअंत सिंह के हत्यारा बलवंत सिंह राजौना के कवनो तरह के माफी देबे का अरजी पर कवनो आदेश देबे से सुप्रीम कोर्ट इंकार कर दिहलसि. कहलसि कि जब केन्द्र सरकार फाँसी टारिये दिहले बिया तब कवन जल्दबाजी बा.\nदिल्ली हाई कोर्ट केन्द्र सरकार से पूछले बिया कि सेना अधिकारी जवन बयान पाँच मार्च के दिहले रहले तवन सरकारी बयान मानल जाव कि ऊ ओह अधिकारियन के निजी बयान मानल जाव. रिटायर्ड लेफ्टि. जनरल तेजिन्दर सिंह अदालत में मानहानि के याचिका लगवले बाड़न.\nकर्नाटक विधानसभा में पॉर्न देखेवाला एगो मंत्री रहल विधायक के दोषी पावल गइल बा बाकिर दू गो दोसरा विधायकन के निर्दोष मान लिहल गइल बा. ई रपट आजु कर्नाटक विधानसभा में पेश कर दिहल गइल.\nसंसद से मिलल विशेषाधिकार हनन के चिट्ठी के जबाव अरविंद केजरीवाल पूरा हन के दिहले बाड़न. अपना जवाब में ऊ ना त कवनो अफसोस जाहिर कइले बाड़न ना गलती के माफी मँगले बाड़न. लिखले बाड़न कि जवना संसद में डेढ़ सौ से अधिका सांसद दागी बाड़न तवना के ऊ कइसे सम्मान दे सकेलें. आपन जवाब ऊ लोकसभा आ राज्यसभा सचिवालय के भेज दिहले बाड़न. देखल जाव अरविंद केजरीवाल के जवाब पर संसद कवन रुख अख्तियार करत बिया.\nआजु भाजपा के प्रकाश जावेडकर संसद में रक्षामंत्री एंटोनी के इस्तीफा मँगलन काहे कि साल २००९ से रक्षामंत्री का जानकारी में ट्रक खरीद घोटाला बावे बाकिर ऊ कवनो कार्रवाई ना कइले.\nलोकसभा आजु रेल बजट पारित कर दिहलसि.\nदेश के सगरी ग्राम पंचायतन के ऑप्टीकल फाइबर केबल से जोड़ ल जाई. लक्ष्य बा कि अगिला दू साल में अढ़ाई लाख पंचायतन के जोड़ दिहल जाव. हर ग्राम पंचायत में सौ मेगाबाइट प्रति सैंकेड के ब्रॉडबैंड उपलब्ध हो जाई तब.\nचुनाव आयोग झारखंड से राज्यसभा के चुनाव रद्द कर दिहलसि. अब ओहिजा पूरा प्रक्रिया फेर से कइल जाई. शुक का दिने राँची में एगो निजी वाहन से सवा दू करोड़ रुपिया नकदी का साथे कुछ विधायकन के नाम के परची मिलल जिनका के ई रुपिया बाँटे के रहुवे. वाहन राज्यसभा के एगो निर्दलीय उम्मीदवार के भाई के हवे.\nजमीन से जमीन पर मार करे वाली क्रूज मिसाइल ब्रह्‌मोस के शुक का दिने ओडिशा के चांदीपुर परीक्षण रेंज से सफल परीक्षण कइल गइल. एह मिसाइल के मारक दूरी २९० किलोमीटर के बा. ई तीन सौ किलो तक के परमाणु हथियार ढो सकेले. ब्रह्‌मोस के भारतीय थलसेना आ नौसेना में शामिल कइल जा चुकल बा.\nनक्सली आ ओडिशा सरकार में अबही ले विधायक आ एगो इटालियन बन्हक के छोड़े के बारे में कवनो बातचीत नइखे हो पावत.\nरेल विभाग गर्मी का सीजन खातिर स्पेशल ट्रेन वाली एगो खास समय सारणी-२०१२ प्रकाशित कइले बिया जवन सगरी बड़का टीसन पर पाँच रुपिया में मिलत बा.\nसीबीआई सेना के ट्रक खरीद घोटाला में एगो केस दर्ज कर लिहलसि आ वेक्ट्रा ग्रुप चेयरमैन रवि ऋषि के पूछताछ खातिर बोलावा भेजलसि. एह ट्रक के खरीद फाइल पर दस्तखत करे खातिर सेनाध्यक्ष के घूस देबे के पेशकश भइल रहुवे.\nट्रक खरीद के एह मामिला के जाँच सरकार साल २००९ से करवावत बिया, ई कहना बा सरकार के.\nपटियाला सी बी आई अदालत पंजाब के मंत्री बीबी जागीर कौर के अपने बेटी के हत्या करे के आरोप से मुक्ति दे दिहलसि बाकिर बेटी के अपहरण आ ओकर गर्भपात करवावे के दोषी ठहरवलसि. बीबि जागिर कौर के पाँच साल के जेल के सजा सुनावल गइल जवना का बाद बीबी जागिर कौर इस्तीफा दे दिहली आ उनुका के जेल भेज दिहल गइल.\nमहाराष्ट्र विधानसभा के कार्यवाही में बाधा डाले का आरोप में तेरह गो शिवसेना विधायक आ एगो भाजपा विधायक के एक साल खातिर निलंबित कर दिहल गइल. ऊ लोग भगवान गणेश के एगो मूर्ति चोरी के विरोध में सदन में प्रदर्शन करत रहे.\nउत्तराखंड से कांग्रेसी उम्मीदवार महेंद्रसिंह माहरा राज्यसभा खातिर चुन लिहल गइले.\nमारीशस के राष्ट्रपति अनिरुद्ध जगनॉथ शुक का दिने अपना पद से इस्तीफा देबे के घोषणा कइलन. अबहीं एह बारे में बेसी जानकारी नइखे मिलल बाकिर ८२ साल के अनिरूद्ध जगनॉथ के कहना बा कि ऊ अबहियो जवान बाड़न आ देश के सेवा खातिर तइयार. कहलन कि शनिचर पद पर उनुकर आखिरी दिन होखी. अपना इस्तीफा के घोषणा ऊ एह चलते कइल बुझात बाड़न कि ऊ फेर से सक्रिय राजनीति में आवल चाहत बाड़े. जवना समारोह में ऊ आपन इस्तीफा वाला बात कहलन तवना में प्रधानमंत्री डा॰ नवीन रामगुलाम मौजूद ना रहले. पूछला पर अनिरूद्ध जगनॉथ कहलन कि उनुका नइखे मालूम कि नवीन काहे ना अइलन. उनुको के बोलहटा भेजल रहुवे बाकिर मौजूदा माहौल में उनुका आवे के उमेदो ना रहुवे.\nउनुका इस्तीफा के स्वागत करत मारीशस के सोशल डेमोक्रेट पार्टी के महासचिव मोहमद खुदाबख्श कहलन कि उनुका आशा बा कि राष्ट्रपति आपन फैसला ना बदलीहें आ साचहूं इस्तीफा दे दीहें. कहलन कि उनुकर पार्टी अनिरुद्ध जगनॉथ के मुकाबला करे के तइयार बिया आ ऊ जनता के देखाई कि सर अनिरुद्ध जगनॉथ कवन तरह के आदमी रहले.\nएमएमएम सांसद स्टीव ओबीगदु एह घोषणा पर खुशी जतवले आ कहलन कि बहुते बढ़िया बा कि राष्ट्रपति अपना पद से इस्तीफा दे के विपक्ष के नेतृत्व सम्हरीहे. उनुका एह फैसला से साबित हो गइल कि लेबर पार्टी आ सोशल डेमोक्रेट पार्टी के गठबन्हन टूट गइल बा.\nरूस में बनल सबले बड़हन हिंदू मंदिर के तूड़े के आदेश एगो न्यायालय दे दिहले बावे.\nपाकिस्तान के उत्तर पश्चिमी कबाइली इलाका में शुक का दिने नाहियो त ३५ गो आतंकवादी मार गिरावल गइले.\nअमरीका के ड्रोन हमला में पाकिस्तान के उत्तरी वजीरिस्तान में चार गो तालिबान आतंकवादी मारल गइले.\nनॉर्वे के बाल कल्याण सेवा दू गो प्रवासी बचवन के ओकनी के चाचा के सँउपे के फैसला लिहलसि.\nभारत के लिएण्डर पेस आ चेक गणराज्य के राडिक स्टेपनेक फ्‌लोरिडा के जोड़ी मियामी ओपन टेनिस टूर्नामेंट के पुरूष डबल्स के फाइनल में पहुंच गइल.\nभारत आ दक्खिन अफ्रीका का बीच खेलल बीसबीसा मैच में पहिले खेलत दक्खिन अफ्रीका भारत के जीत खातिर २२० रन के निशाना दिहलसि. शुक का दिने होखत एह मैच में इंग्राम आ कालिस का बीच ११९ रन के शानदार साझेदारी भइल आ दुनु खिलाडी आपन पचासा लगवले. बाद में खेले उतरल भारत ७.५ ओवर में ७१ रन बनवले तले बरखा शूरू हो गइल आ ओकरा बाद के खेल ना हो पावल. तब डकवर्थ लुइस नियम के आधार पर दक्खिन अफ्रीका के ११ रन से विजयी घोषित कर दिहल गइल.\nशुक का दिने दुबई में जारी भइल अंतर्राष्ट्रीय क्रिकेट परिषद के रैंकिंग में भारत के टेस्ट क्रिकेट में तीसरा जगहा राखल गइल बा. इंगलैंड पहिला पर आ दक्खिन अफ्रीका दुसरका जगहा पर बावे.\nभारत के अमित कुमार आ योगेश्वर दत्त लंदन ओलम्पिक के कुश्ती में शामिल होखे खातिर क्वालिफाई कर गइले.\nभारत आ रूस परमाणु ऊर्जा उत्पादन के क्षेत्र में सहयोग बढ़ावे के फैसला कइले. कहल गइल कि कुडनकुलम परमाणु बिजली संयंत्र में ई सहयोग जारी रही.\nचीन के राष्ट्रपति आश्वासन दिहले कि व्यापार असंतुलन कम करे खातिर चीन के बाजार में भारतीय सामान के बढ़ावा दिहल जाई. दुनु देश फैसला कइले कि साल २०१२ के भारत-चीन मैत्री वर्ष का तरह मनावल जाव.\nएयर इंडिया के कर्मचारियन के हड़ताल जून महीना तक के वेतन मिले के भरोसा पर टार दिहल गइल. एयर इंडिया पर छह खरब, ७० अरब रूपिया के करजा बा आ एह साल ओकरा ६९ अरब रूपिय के नुकसान भइल बा.\nभारतीय स्टेट बैंक के सगरी शाखा आजु ३१ मार्च का दिने साँझ पाँच बजे ले खुलल रही. दू अप्रेल के बैंक बंद रही.\nपार्टिसिपेटरी नोट भा पी नोट का जरिये शेयर बाजार में निवेश करे वालन के भारत में टैक्स ना देबे के पड़ी. एह आश्वासन का बाद आजु शेयर बाजार में ३४६ अंक के तेजी आ गइल.\nभारत आ ब्राजील आपसी सामरिक भागीदारी अउरी मजबूत करे आ व्यापार, शिक्षा, रक्षा, अंतरिक्ष अउर परमाणु ऊर्जा का क्षेत्र में अपना पूरा बेंवत के इस्तेमाल करे पर सहमति जतवले.\nडालर के मुकाबले रुपिया आजु ५३ पइसा मजबूत हो गइल.\nटटका खबर, अतवार, १ अप्रेल २०१२


Despite increasing education jobs why are the distances increasing in the village society bhojpuri\nBhojpuri Spl: पढ़ाई-लिखाई बढ़ल, लेकिन आपसी प्रेम भइल कम... आखिर काहें बदलत बा गवईं समाज?\nग्रामीण समाज (Village Society) में पहिले जेतना आपसी भाईचारा रहे, मेल-मिलाप रहे, ऊ धीरे-धीरे कम होत बा. पढ़ाई-लिखाई (Education), कमाई-धमाई से इ सब बढ़ल चाहत रहे, लेकिन बिल्कुल उल्टा होखत बा. आखिर काहें?\nLast Updated: February 5, 2021, 11:49 AM IST\n‘अब गांव में पहिले जईसन हाल ना ह. अब केहू की घरे जाके बईठल, खायल-पियाल, हुक्का-चिलम बाँटल बंद हो गईल ह. बहुत कम लोग हवें जिनकर आपस में बिसवास बनल ह.’ आशीष से परधानी की चुनाव पर बात करत समय जब इ सुने के मिलल त बहुत ठीक ना लागल. उदारीकरण की बाद से किताब आउर विद्वान बतावत हवें लोग कि अब गांव बदलत हवें सो. उत्तर आधुनिकता सब तरफ हावी होत बा. लेकिन कुछ अईसन बात रहल हीय जवना कारण इ कुल बात पर बिसवास ना होत रहल ह. लेकिन अब उहो टूटले की कगार पर पहुंच गईल बा.\nगांव में इ कुल देख सुन के एगो बात समझ आईल की पढ़ाई-लिखाई बढ़ गईल, लोग कमाए-धमाए लगलन. घर में पईसा आवे लागल. अब जब सब केहू सक्षम हो गईल बा त आपस में प्रेम बढ़े के चाहीं. लेकिन होत उल्टा बा. लोग आपन घर कम बनावत ह, दूसरे क कईसे टूटी, इ सोचे में अधिक समय लगावत ह. अईसन ना ह कि इकुल बात पहिले ना होत रहल हीय. लेकिन तब लोग सीमा ना लांघे. लोक-मरजाद बचा के चले. जबसे लोग सीमा लांघे शुरू कईले बा तबसे लागत ह कि सोच में मुरचा लग गईल ह. केहू के दूसरे क सुघर चीज़ ना देखात बा. सब एमे लागल ह कि फलाने क बाढ़ कईसे रोकल जाव.\nआज सब आपन कमात खात ह. अब केहू के हरियर सावा चूल्ह में सूखा के कूट के खईले क जरुरत ना ह. केहू की घरे में फांका ना पड़ेला. खेती-बारी करे वाला अब शायद केहू अईसन मिली जेकरा घरे खरची क सकेत होखे. जब हरित क्रांति ना आईल रहे तब हर गांव में कुछ अईसन घर जरुर रहें जिनकर खरची साल भर न जुरे. काच फसल काट के सुखावे-खाए के परे. होरहा रस से काम चलावे के परे. खाना की अभाव में चना-केराव उखार लेहल, खेत से पाकल गेहूं/धान काट लेहल आम बात रहे. गदराईल फसल पर पहरा देवे के परे. ऊख, कुकुढ़ी, जोन्हरी, सावा, कोदो क चोरी खूब होखे. रहर क छीमी गाय-गोरु चरावत क लोग थयिली में भर लें आउर घरे ले जाके सूखा के दाल निकालें. तरकारी में डाल के खा जायं. नशपाती, तरबुज्जा, ककरी, खीरा, गाजर, मुरई, कन्ना क चोरी करत लईका खूब पकड़ाय. अक्सर अईसन होखे की लईका क माई ओकरा के बचावे आवें आउर कहें कि ‘बाबू कई दिन से चूल्ह ना बरत हिय. पानी पी के दिन काटत हईं जा.’ इ बात सुनके बहुत नीमन त केहू के ना लगत रहल होई. लेकिन जे रात दिन मेहनत क के उपजावे उहो परेशान रहे. दूसर बात इ की चोरियो करे वाला दुई तरह क होखें-- केहू सुवाद खातिन चोरावे, त केहू भूख से परेशान होके चोरावे. एसे खेतिहर रात-दिन रखवारी में परेशान रहे.\nतब फसल बहुत कमजोर होखे. माटी बहुत उपजाऊ ना रहे. बड़हर परिवार में खरची क कमी अक्सर होत रहे. जेकरा घरे सवांग ढेर रहें, उनकरा घरे फसल गिरले से पहिले खरची क कमी होखल आम बात रहे. सावन-भादों में जब झड़ी लगे आउर दुई-तीन दिन तक लगातार चल जाय त घर में अनाज रहलहुं पर खरची क सकेत होखे लागे. लेकिन तब गांव में एक दूसरे क बड़हर सहारा रहे. नून-तेल-हरदी, आगी-पानी क लेहल-देहल चलत रहे. एकरी बिना केहू क काम ना चले. छोट-बड़, अमीर-गरीब सभे एक-दूसरे के काम आवे. समान क लेन-देन त खूब होखे. खेत में खाद-बीज, हर-हेंगी-बरही-जुआठ, नाधा-पैना तक क लेन-देन चले. केहू क केहू से मनमोटाव होऊ जाय त ढेर दिन ना चले. एसे की अकेले खेती-बारी क काम ना हो पावे. कहीं न कहीं जरुरत पड़ जाय. कबो लईका त कबो खेती क काम दूरी खतम क देवे.\nतब बहुत आभाव रहे लेकिन अहम् क भाव लोगन में ना रहे. कुछऊ नीक-जबुन भईले पर लोग सब छोड़के आगे आवें. जब बदलाव शुरू भईल तब मशीन आउर काम में मदद क बात होखे. बनावे वालन क कहना इ रहे की मशीन अईले से अदमी की हाथ के अराम मिली. काम साफ-सुथरा आउर जल्दी होई. लेकिन एकरा परयोग से अदमी क व्यवहार बदल जाई. मशीन ओकरा के एतना स्वार्थी बना देई. इ बात कहीं ना रहे. जवन बात कहीं ना रहे, उ आज सबसे ढेर होत हिय. आज समाज में बदलाव सोझे देखत बा.\nबात इ ह कि येह बदलाव से दिकत का बा? समय की संग्हे बदलाव त होखही के चाही. बिलकुल होखे के चाही, लेकिन ओह बदलाव क कवनो फयिदा ना ह जेसे कि अदमी क आदमियत खतम हो जाय. जईसे कि पहिले केहू आपस में झगरा करे त लईका/लईकी/मेहरारुन के कुछ ना बोले. जवान/सवांग आपस में निपटें. लेकिन आज लोग कमजोर जगह पर हमला करत ह. बराबरी आउर स्वाभिमान क लड़ाई क बखत बीत गईल बुझात बा.\nअब इ सोचल जरुरी ह कि अयिसने समाज बनावे क सपना रहल ह का? यदि इ ठीक होत त होखे दिहल जाव आउर ना ठीक होत ह त ओकरा के ठीक करे क तरीका खोजे के परी. इ जवन होत ह, एकरी जरी में जाए के परी. कारण खोजे के परी. एसे की अदमियत ना बची त कुल बचा/बना के का होई. आप सब त जानी ला कि आदिम समाज के कई जगह बरबर कहल जाला. ओकर कारण इहे ह कि कुछ लोग अपना सुवारथ खातिन केहू क जान लेवे में ना सोचे. लईका/बच्चा में उनहन लोगन के भेद ना रहे. जे कमजोर रहे ओकर जियल मुश्किल रहे. लेकिन जब तनी समझ बढ़ल, लोग बढ़िया सोचे/करे लगलन. धीरे-धीरे जीवन कीमती हो गईल. लोग बाग़ समझ के काम करे लगलन. शिक्षा आईल त लोग सोचे लागल की आगे कुल आउर बढ़िया होई. होतो रहल ह. विज्ञान/मशीन मिल के अदमी के ठीक क देत हईं सो. मरल आदमी जी जात ह. लेकिन एकर दूसराकी बात ढेर डेरावे वाली ह. अदमी में जेतना सुवारथ बढ़ी, उ ओतने बुरा होत जाई. (लेखक रामाशंकर कुशवाहा वरिष्ठ पत्रकार हैं.)


पुरवईया : आपन देश के बयार: 2012\nभोजपुरिया माटी से जुडल ई ब्लॉग में आप लोगन के स्वागत बानी।\nगाँवों का भारत\nPosted by उपेन्द्र नाथ at 12:10 AM4comments:\nकुछ तस्वीरें गाँव की\nये कट गया कटहल\nएक क्लिक लालू के ढाबे का\nग्रामीण अपने काम पर\nगाँव का ताल\nएक और शाम\nPosted by उपेन्द्र नाथ at 12:35 AM 11 comments:\nएक गो छोट सस्मरण अपने बचपन कै शेयर कईल चाहत बानीं यहवां। बचपन के दिन आजमगढ़ के सगड़ी तहसील के एक छोट से गाँव में बीतल। उ बेला में कौनो शादी - बियाहे और कर- परजा में नौटंकी, बिरहा और आल्हा का बड़ा चलन रहे। खाली पता चली जाये की कौने गांवें में आल्हा - बिरहा के प्रोग्राम बटे , बस जईले के जुगत भिंडावल जाईल जात रहे।\nउ समय में गुल मुहम्मद " बीपत " के आल्हा बड़ा जोर मचवले रहल। बगल के एक गांवें मंझारियां में उनकर आल्हा आईल रहल। हमार मन ना करत रहल मगर कुछ दोस्त लोग हमके चढ़ा देहने और उ रात चुपके से हमहू निकल पड़नी दोस्त लोगन के चढवले में आईके आल्हा सुने खातिन। हम बिना केहू से घरमे में बतवले गईल रहनी । जब भिन्सहरा के हम हम घरे पहुचनी तै पता चलल की भर राते हमार खोजहरिया भईल हवे कि कहवां गईने। उलटे दोस्त लोग मजा लेके डरावे लगने की अब बाप के हाथे चमड़ा आज लाल जरुर होई जाई ।\nखट - खट तेगा बोले सन- सन बाजे तलवार ।\nसब भागे इधर उधर किसी से सही न जाये ई मार ।।\nलगत रात भर जवन आल्हा चलल वोकर ई शब्द अब हमरे कपारे में भी बाजे लागल । बहुत देर तक हम अपने बाप से छिपल रहनी । सामना कईले के हिम्मत न रहल । शायद अम्मा के समझौले कै परिणाम रहल होई या बाप कै गुस्सा कुछ देर बाद शांत हो गईल रहल होई । जब सामना भईल तै पिटाई तै ना भईल । पिताजी अपने समने बैठा के समझौने कि अगर गईला तै बता के जाये के चाहत रहल । रात भर सब परशान रहल तुहरे खातिन । अउर जेकरे संघे गईल रहला ऊ कुल अच्छा लईका ना हवे । इ बात एकदम से हमरे मन में बैठ गईल । ऊ दिन से हम जहाँ भी जाई , घरे जरुर बता के जाईं । शायद उनकर ई प्यार से समझवाल ही रहल कि जवन हमार कदम उनके नज़र में गाँवे के कुछ बदमाश लईकन के संघे बिगड़त लगत रहल ऊ वो लईकन से दुरी बना के चले लागल . ई सीख बादे में बहुत कामे आईल।\nआल्हा-बिरहा , रामलीला अउर नौटंकी के प्रति दीवानगी बादे में भी बनल रहे । अगर आप लोग भी ई दीवानगी कै सुनल चाहत होई तै निचे लिंक पे क्लिक कईके डाऊनलोड कै सकिला ।\nमाड़ोगढ़ की लड़ाई - भाग-१\nमाड़ोगढ़ की लड़ाई - भाग-२\nआल्हा बिवाह- भाग -१\nआल्हा बिवाह- भाग -२\nPosted by उपेन्द्र नाथ at 6:02 AM 8 comments:\nखाली एक गो कलेंडर\nतारीख देखले के अलावा\nपिताजी के खातिन\nई कलेंडर होला\nजनले कै साधन\nसबके शादी-बियाहे कै लेखा जोखा\nदुधे कै हिसाब\nगैस बदलले कै दिन\nस्कूले कै किरिया- कलाप\nअउर दोस्तन कै जन्मदिन\nयाद रखले कै साधन\nहमरे खातिन होला\nमोबाइल नम्बरन कै जखीरा\nनेट पैक अउर मोबाइल\nरिचारज कईले कै दिन\nअउर ढेर गो जरुरी बातन खातिन\nमुफत में एक गो रफ कापी\nई तरीका से साल के आखिर में\nआवत- आवत ई कलेंडर\nबन जाला एक गो जरुरी दस्तावेज.\nPosted by उपेन्द्र नाथ at 6:54 AM 16 comments:\nहमार एगो अउर ठिकाना\n1. कुछ रिस्ते ...न टूटते न जुड़ते । 2. इश्क हुआ....कोई अफवाह फैला गया। 3. दिल......खुद की कभी न सुना। 4. तेरी हर आहट उम्मीदें लाती है। 5. ...\nई - मेल से नयके पोस्टन के जानकारी\nआप लोगन के पियार अऊर अशीष । कृपया एकरा के फालो कईके हौंसला बढ़ायी ....\nतनिक हमरे बारे में\nपरिचय खातिन राउर फोटो पर क्लिक करीं\n© कापीराईट _ सर्वाधिकार सुरक्षित, बकिन तै संदर्भ खातिन छोट छोट लिंक का परियोग कईल जाय सकेला\nकडुवा सच -- Sahyam uday ji\nDr (Miss) Sharad Singh as Main Speaker at PG College Garhakota\nपराया देश -- Raj Bhatiya ji\nmere-ehsaas-- alok khare ji\nआपके स्वागत बाटे ई हमार बगिया में\nफेसबुकिया दोस्त लोगन कै शुक्रिया


ग्लैमर क्वीन अवार्ड से सम्मानित भइली अर्चना सिंह – Anjoria\nदार्शनिक मुम्बई प्रेस मीडिया अवार्ड का तरफ से पिछला दिने मॉडलिंग आ ग्लैमर के दुनियाँ में जलवा बिखेरे वाली अभिनत्री अर्चना सिंह के ग्लैमर क्वीन अवार्ड से सम्मानित कइल गइल.\nएह मौका प भोजपुरी फ़िल्म इंडस्ट्री के बड़े बड़े निर्देशक, कलाकार, पत्रकार, समाजसेवी आ बुद्धिजीवी मौजूद रहले. एहमें खास रहले राजकुमार आर .पाण्डेय. असलम शेख, जगदीश शर्मा, अरुण बक्शी, रानी चटर्जी, स्मृति सिन्हा, अक्षय सिंह, पवन सिंह, अवधेश मिश्रा, प्रदीप पाण्डेय चिण्टू, मण्टू लाल, आ उदित नारायण वगैरह.\nसिनेमो में अपना अभिनय के जादू चलावत अर्चना सिंह एक के बाद एक भोजपुरी फिलिमन में अपना जबरदस्त अभिनय से आपम मौजूदगी दर्ज करवावत बाड़ी.\nजाने जोग बा कि हालही में अर्चना लेखक-निर्देशक ओम जी यादव के निर्देशन में “सजना मंगिया सजाई द हमार” फिलिम के शूटिंग पूरा करवली. एह फिलिम में इनकर नायक बाड़े चर्चित गायक से नायक बनल रवि राज “दीपू”. एह फिलिम से पहिले अर्चना एस.एस.फ़िल्म फैक्टरी के बनावल आ संजीव बोहरपी निर्देशित “विजय पथ” के शूटिंग पूरा करवले रही. “विजय पथ” में इनकर नायक बाड़न विजय वर्मा.\nअर्चना आ अरविंद अकेला कल्लु के जोड़ी वाली फिलिम “दिल हो गइल दीवाना तोहरा प्यार में” के शूटिंग पहिलही पूरा हो चुकल बा.\nPrevious Post: 2006 से 2013 तकले बेस्ट कॉमेडियन मनोज टाईगर\nNext Post: मोनालिसा के ‘संईया तूफानी’ विक्रांत सिंह


मिर्जा खोंच पर केंद्रित प्रवेशांक – Anjoria\nमिर्जा खोंच पर केंद्रित प्रवेशांक\nMay 2, 2011 भोजपुरी जिंदगी, मिर्जा खोंच\nसमीक्ष्य कृति : भोजपुरी जिंदगी (त्रैमासिक पत्रिका)\nप्रकाशन अवधि : अक्टूबर-दिसंबर, 2010 वर्ष : 1 अंक : 1\nसहयोग : 25 रुपए / सालाना : 100 रुपए\nप्रधान संपादक : डॉ. गोरख प्रसाद मस्ताना संपादक : संतोष कुमार\nप्रकाशन संपर्क : आर जेड एच/940, जानकी द्वारिका निवास, प्रथम तल, राजनगर-2, पालम कॉलोनी, नई दिल्ली-110077\nभोजपुरी जिंदगी (त्रैमासिक पत्रिका) के पहिल अंक आ बिशेषांक. संपादक मिर्जा खोंच पर केंद्रित ई प्रवेशांक अपने आप में एगो शोध सामग्री बा. एह में ना खाली मिर्जा खोंच जी के प्रमुख कवितन का सङे उहाँके व्यंग आलेखन के प्रकाशित कइल गइल बा बलुक उहाँके बातचीत भी शामिल कइल गइल बा. एहसे अंक अपने आप में पूर्ण हो गइल बा.\nप्रधान संपादक डॉ. गोरख प्रसाद मस्ताना के टिप्पणी भोजपुरी के कर्ज मानेवाला मिर्जा खोंच के व्यक्तित्व आ कर्तृत्व पर एगो आत्मीयता आ विद्वत्ता से भरल संक्षिप्त प्रबंध बन गइल बा. “संपादकीय के बहाने” में संपादक संतोष कुमार के टिप्पणी व्यंग्य आ भोजपुरी व्यंग्य साहित्य पर एगो बेहतर आलेख हो गइल बा.\n“इग्नू में भोजपुरी भाषा,साहित्य एवं संस्कृति का अध्ययन” आलेख पत्रिका के एगो थाती बा. “थोरे लिखनी जादे समुझिहऽ” के तर्ज पर भोजपुरी का बारे में बढ़िया जानकारी मिल जाता आ इग्नू के तत्संबंधित पाठ्यक्रमन पर घलुआ अलग से. प्रो. शत्रुघ्न कुमार के कविता “इतिहास” सचमुच आकर्षक शैली में एगो गौरवपूर्ण इतिहास बा. मिर्जा खोंच के व्यक्तित्व आ कर्तृत्व से संबंधित मंजर सुल्तान, एम एम वफा, ज्ञानेश्वर गुंजन आ सुरेश गुप्त के परिचयात्मक लेख सारगर्भित बाड़े सन. दिलीप कुमार के इंटरव्यू लिहला के अंदाज नीमन लागल. “घुसपैठिया” में भोजपुरी के विकासशील कदमन पर जीभ से लार चुआवत तथाकथित साहित्यकारन के पैजामा नीमन से खोलल गइल बा. “नथुनिया पर गोली मारे में” झुलनी पर शहीद होखे के लेखक के प्रस्ताव काबिले गौर बा.\nकाल्हु जब मिर्जा खोंच पर केहूँ जो शोध कइल चाही त ओकरा जरूर एह अंक से भरपूर मदद मिली. ई कहल ढेर ठीक होई कि ई अंक ओकरा खातिर दीपक के काम करी. बहुत जरूरी बा अइसन साहित्यकारन आ कलाकारन के खोजल आ उनका पर काम करल. एह तरह के काम के जतना बड़ाई कइल जाव ओतना कम बा. “जे ना खाई माल उपर के/बाद में मिर्जा ऊ पछिताई.” का स्वर में हम कहल चाहबि कि एह अंक के जरूर पढ़ल जाएके चाहीं.\n: डॉ. रामरक्षा मिश्र विमल\nईमेल : ramraksha.mishra@yahoo.com\nडॉ.अब्दुल कलाम कइलन “भोजपुरी सिनेमा के पचास साल” के विमोचन\nमुस्लिम तुष्टिकरण राष्ट्रहित पर भारी पड़त बा\nपुस्तक चर्चा भाषा साहित्य\nसँझवत के नयका अंक\nApr 19, 2021 Editor\n3 thought on “मिर्जा खोंच पर केंद्रित प्रवेशांक”\nहमके मिर्जा खोंच पर केंद्रित ई प्रवेशांक भेज दीं….अउर हाँ ओकरी पहिले हमके आपन बैंक खाता नंबर भेज दीं ताकि हम ओ में ए अंक के सहयोग राशि जमा क दीं…एक बात अउर बताईं…की 25/- की बाद अगर कुछ डाक खर्च भी केतना लागी त उहो बताईं। हम रउरी खाता में स्थानांतरित क दीं। सादर धन्यवाद। भोजपुरी के लौ जरवले रहीं।\nबहुत-बहुत धन्यवाद श्री रामरक्षा मिश्र विमल जी के ए अंक की बारे में एगो संक्षिप्त, सारगर्भित अउर सार्थक समीक्षा प्रस्तुत करे खातिर।। सादर।।\nbhojpuri jindagi patrika ke samiksha prastut kar ke ee patrika parivar ke hausala aa himmat badal. hamani aur duguna tagad se kam karab. dusra aank bilkul taiyar hokhe ke kagari par ba … bas eehe mahila me ant hot hot hamani raura sabhan lage paros dem.Anjoira parivar ke bhi hardik subhkaman ba je hamani ke muhim me sathe de rahal ba.. O.P. bhaiya ke bhi bahut bahut dhanyabad .\nरामरक्षा मिश्र विमल says:


जेनरेटर का करेंट से बाप बेटा के मौत – टटका खबर\nसारण जिला के मकेर थाना इलाका में भाथा गाँव में एगो बिआह का मौका पर जेनरेटर से बिजली सप्लाई होत रहुवे. गाँवे के बिंदा ठाकुर आ उनुका बेटा बादल ठाकुर के मौत एह जेनरेटर के करेंट का चपेटा में पड़ला से हो गइल. बादल ठाकुर के पाँच साल के एगो बेटीओ के करेंट लागल बा बाकिर ऊ घवाहिल भइला का बावजूद बाचल बिया.\nTags: मकेर, सारण


उदित नारायण झा - विकिपीडिया\nउदित नारायण झा\nभोजपुरी विकिपीडिया से\nइहाँ जाईं:\tनेविगेशन, खोजीं\nएह लेख के भोजपुरी में अनुवाद के जरूरत बाटे।\nई लेख (या एकर कुछ हिस्सा) भोजपुरी की अलावे दूसर भाषा में लिखल बा।\nउदित नारायण झा एक प्रसिद्ध नेपाली गायक हईं। उहाँ हिंदी, भोजपुरी, नेपाली आदी भषवन में गाना गाइलें। उनका गाना गईले के कारण कई प्रकार के पुरस्कार आ उपाधि से सम्मानित भी करल गईल बा।\nUDITNARAYAN JHA[bhojpuri singer]\n national film award National Film Award for Best Male Playback Singer\nYear Film Song name(s) Music Director(s) Lyricist Playback For 1. 2002 Lagaan "Mitwa" A.R.Rahman Javed Akhtar Aamir Khan 2. Dil Chahta Hain "Jaane Kyon" Shankar-Ehsaan-Loy Javed Akhtar Aamir Khan 3. 2003 Zindagi Khoobsoorat Hai "Chhote Chhote Sapne" Anand Raj Anand Dev Kohli Gurdas Mann 4. 2005 Swades "Ye Taara Woh Taara" A.R.Rahman Javed Akhtar Shahrukh Khan\n Filmfare Awards Filmfare Best Male Playback Award\nYear Song Film Music director(s) Lyricist 1. 1989 "Papa Kehte Hai" Qayamat Se Qayamat Tak Anand-Milind Majrooh Sultanpuri 2. 1996 "Mehndi Lagake Rakhna" Dilwale Dulhania Le Jayenge Jatin Lalit Anand Bakshi 3. 1997 "Pardesi Pardesi" Raja Hindustani Nadeem-Shravan Sameer 4. 2000 "Chand Chupa Badal Mein" Hum Dil De Chuke Sanam Ismail Darbar Mehboob 5. 2002 "Mitwa" Lagaan A.R.Rahman Javed Akhtar\nFilmfare Best Male Playback Award (Nominated):\nYear Song Film 1. 1993 "Pehla Nasha" Jo Jeeta Wohi Sikandar 2. 1994 "Phoolon Sa Chehra Tera" Anari 3. 1994 "Jado Teri Nazar" Darr 4. 1995 "Tu Cheez Badi Hai" Mohra 5. 1996 "Raja Ko Rani Se" Akele Hum Akele Tum 6. 1997 "Ho Nahin Sakta" Diljale 7. 1997 "Ghar Se Nikalte Hi" Papa Kehte Hain 8. 1998 "Dil To Pagal Hai" Dil To Pagal Hai 9. 1998 "Bholi Si Sorat" Dil To Pagal Hai 10. 1999 "Kuch Kuch Hota Hai" Kuch Kuch Hota Hai 11. 2001 "Dil Ne Yeh Kaha" Dhadkan 12. 2002 "Udhja Kaale Kawwa" Gadar 13. 2004 "Tere Naam" Tere Naam 14. 2004 "Idhar Chala Main Udhar Chala" Koi Mil Gaya 15. 2005 "Main Yahaan Hoon" Veer Zaara 16. 2005 "Yeh Tara Woh Tara" Swades\n Star Screen Awards Star Screen Award Best Male Playback:\nYear Song Film Music director(s) Lyricist 1997 "Aye Ho Meri Zindagi Mein" Raja Hindustani Nadeem-Shravan Sameer 2003 "Woh Chand Jaisi Ladki" Devdas Ismail Darbar Nusrat Badr\n Zee Cine Awards Zee Cine Award Best Playback Singer- Male:\nYear Song Film Music director(s) Lyricist 2000 "Chand Chupa Badal Mein" Hum Dil De Chuke Sanam Ismail Darbar Mehboob\n IIFA Awards IIFA Best Male Playback Award:\n Bollywood Movie Awards Year Song Film Music director(s) Lyricist 1999 "Kuch Kuch Hota Hai" Kuch Kuch Hota Hai Jatin Lalit Sameer\n"https://bh.wikipedia.org/w/index.php?title=उदित_नारायण_झा&oldid=427473" से लिहल गइल\tश्रेणीसभ: गायकलोग आधारछिपावल गइल श्रेणी सब: अनुवाद लायक लेखअनुवाद के जरूरतसगरी आधार लेख\tनेविगेशन मेनू\nखाता में प्रवेश नइखीं भइलबातचीतयोगदानखाता बनाईंखाता में प्रवेश\tनाँवस्थान\nमुख्य पन्नाहाल के बदलावहाल के घटना सबकौनों एगो पन्ना\tमदद\nमदद पन्नाअभ्यास पन्नासदस्य-समाज मुख्यपन्नाचौपाल\tअनुरोध\nअनुवाद अनुरोधआयात अनुरोधविशेषाधिकार निवेदनदान करीं\tऔजार\nइहाँ का जुड़ल बासंबंधित बदलावफाइल अपलोड करींखास पन्नास्थायी कड़ीपन्ना के जानकारीWikidata चीजए पन्ना के हवाला देईंShort URL\tदुसरी भाषा में\nবাংলাDeutschEnglishEspañolفارسیSuomiFrançaisहिन्दीՀայերենBahasa Indonesia한국어मैथिलीമലയാളംमराठीनेपालीNorsk bokmålଓଡ଼ିଆРусскийसंस्कृतम्Simple Englishதமிழ்తెలుగుاردو\tकड़ी संपादन करीं\tछापीं/निर्यात करीं\nकिताब बनाईंPDF की रूप में डाउनलोड करींछापे लायक संस्करण\tअन्य प्रोजेक्ट में\nWikimedia Commons\t१४ फरवरी २०१७ के ०८:५८ बजे ए पन्ना पर अंतिम बेर बदलाव भइल।\nपाठ क्रियेटिव कॉमन्स ऐट्रिब्यूशन/शेयर-अलाइक लाइसेंस के तहत उपलब्ध बा; अउरी शर्त भी लागू हो सकत बा।\nढेर जानकारी खातिर उपयोग के शर्त देखीं।


भगवान के चटकन – Anjoria\nभगवान के चटकन\nअरे ए रबिन्दरा, आपन दिमाग ठीक राख, जमीन प रहेके सीख, हवा में मत उड़. सब कोर्इ के इजत होला. जोऽ, आ लईकी देख आउ आ बढिया से आपन बेटा सुरेश के बिआह क दे. ढेरी लईकी देखि के छोड़ छाड़ मत कर, भगवान सब देखत बानी. तोहरो लईकी बिया.\nई सभ बात रबिन्द्र के बुढ़ माई, जेकरा मुंह में एको दात नइखे, एगो टुटही खटिया प बइठल आपन तोतली आवाज में एके सांस में कह दिहली. उनकर बात अबही खतमो ना भइल रहे जब हम ओहिजा चहुँपल रहीं.\n‘का बात ह काकी, रबिन्द्र के अतना काहें बोलतानी?’\n‘त का करी बेटा. जब से रबिन्दरा के बेटा के नौकरी लागल तबे से ओकर मन हवा में उडत बा. कतने लईकी के देख के आइल बाकि एकरा लईकी पंसदे नइखी सँ आवत. बुझाते नइखे कि कइसन इनर के परी चाहीं. तुहीं समुझाव कि तोहरे निहन हर लईकि के माई बाप के इज्जत होला. जादा लईकी देखि के छोड़-छाड़ मत करस.’\nअतना सुनला के बाद हम रबिन्द्र के ओरि घुमि के कहनी, ‘का भाई रबिन्द्र, काकी का कहऽतानी?’\nरबिन्द्र झँझुआत कहलस, ‘कहे द यार. एकगो त बेटा बा. का करीं, कइसनों लईकी से त बिआह नइखीं कर सकत ?’\nरबिन्द्र के बात सुनि के हम त सोच मे पड़ गईनी कि का ई उहे रबिन्द्र हवे जे आपन इसकूल में लईकन से बड़-बड़ शिक्षा के बात करेले.\nरबिन्द्र एगो सरकारी इसकुल के मास्टर हवें. उनका एगो लईका आ दुगो लईकी बाड़ी सँ. जवना में से एगो लईकी के बिआह हो चुकल बा. बाकिर कवनो कारण से उ लईकी नइहरे में रहेले. आपन ससुराल जाए का नामे से दुर भागेले. रबिन्द्र के लईका सुरेश के नोकरी वायु सेना में लागल रहे. ओहि सुरेश के बिआह खातिर रबिन्द्र परेशान रहलें.\nजब से सुरेश के नोकरी लागल तब से रबिन्द्र के दुआर प सुरेश के बिआह करे खातिर बड़-बड़ आदमी के आवे से रोज लाईन लागल लागत रहे. रबिन्द्र आपन पतोह के रूप में आवे वाली लईकी के ऊँचाई लगभग 5‘ 4‘‘ आ ओही अनुपात में ओकर सीना आ कमरो चाहत रहले. पढलो लिखल बी.ए. से कम ना खोजत रहले जबकि उनकर लईका सुरेश इन्टरे पास रहले. रबिन्द्र के दिमाग में खलबली मचल रहत रहे कि आपन बेटा के बिआह कइसन करीं, बाकिर कवनो निर्णय प ना पहुँच पावत रहले.\nकतने लईकी देख के छोड़ चुकल रहले रबिन्द्र. जईसे कहीं कवनो लईकी के ऊँचाई कम बा, त कवनो के उचाई के उलटा कमर आ सीना नइखे मिलत, त कवनो कम बोलतिआ. कम बोले वाली के बारे में अनुमान लगावल जात रहे कि ऊ घर गृहस्थी ठीक से ना चलाई. अगर जादा बोले वाली होखे त झगऽडालु होई. अगर सब कुछ ठीक ठाक मिलल त लईकी के उमर सामने आवत रहे. काहे कि रबिन्द्र के लईका सुरेश 21-22 बरिस प नोकरी में बहाल भइल रहले. बाकिर रबिन्द्र के ई समझ में ना आवत रहे कि जब लईकी बी.ए. पास चाहीं त उ उनकर लईका से बराबर आ बड़ होईबे करी. रबिन्द्र के आपन बेटा के बिआह ना त बराबर उमिर, आ ना ही बड़ उमिर के लईकी से करेके रहे. माने कि उमिरो छोट चाहत रहे उनका.\nआजु फेर रबिन्द्र आपन बेटा के बिआह खातिर लईकी देखे जात रहले. वोही प उनकर बुढ़ माई चिल्लात रहली आ भगवान के दुहाई देत रही.\nसाँच ह कि काकी के बुढ़ हड्डी कतने जमाना के रसमो रिवाज के देख आ झेल चुकल रहल. रबिन्द्र आपन इछा के पुरती करे खातिर पिछला पॉच बरिस से तमाशा करत बाड़न. सांझि के मालुम भइल कि आजु फेर रबिन्द्र के लईकी पसन ना आईल ह. लईकी त एकदम फिल्मी हिरोईन से तनिको कम ना रही. सब कुछ रबिन्द्र के चाहत के अनुसार आ ओइसने कमर आ सीनो रहे. बाकि लईकी सुरेश से दू ईंच छोट बताके उ लईकी के नापंसद क के घरे आ गीले.\nसांझि के हम फेर रबिन्द्र के हाल चाल लेबे खातिर आ ई समझावे खातिर कि ऊ जवन करत बाड़े समाज के लाएक नइखन करत. उनका घरे पहुचनी त काकी फेरू आपन तोतली भाषा में बोलत रही –\nअरे ऐ रबिन्दरा. तू जवन तमाशा करत बाड़े तवन सभ भगवान देखत बानी. भगवान के चटकन देखाई ना देला, अइसन मत होखे कि सुरेशवा कहीं दोसर खानदान के लईकी से बिआह कर ले आ तू कही समाज में मुंह देखावे लायक ना रह जो. तोरा के मास्टर कवन बना दिहलस, तोरा त बुरबकवन के मास्टर होखे के चाहत रहे.’\nई सब चलते रहे कि रबिन्द्र झुंझला के आपन माई के बोलल चहले तबहीं उनकर मोबाईल के घंटी बाजल ट्रीन ट्रीन, ट्रीन ट्रीन. रबिन्द्र फोन उठावते बोलले, ‘हेलो, खुश रहऽ बेटा!’\nकुछ देर बात कईला के बाद रबिन्द्र एक दम से शान्त हो गइल रहले. चेहरा पिअरा गइल रहे. अइसन बुझात रहे कि देहि में खुन नइखे रहि गइल. आपन माथा पकड़ि के आपन माई के खटिआ प धड़ाम से बइठ गइले. रबिन्द्र के हाल देखी के उनका माई के ना रहाइल. आखिर रबिन्द्र जे भी रहले, उनकर बेटा रहले. रबिन्द्र के माई रबिन्द्र के पकड़ि के पुछली – का भईल बेटा? काहे अइसे करत बाड़? सुरेश ठीक बा नु?’\nआपन माई के बात बीचे में काटत आ झुँझुआत रबिन्द्र कहले, ‘तू जवन चाहत रहू उहे हो गइल. सुरेशवा दोसरा जाति के लईकी से बिआह काल्हूए करत बा. हमनी के बोलवले बा. चलऽ चलबू नु आशिर्वाद देबे!’ रबिन्द्र के बोली में आपन माई के प्रति व्यंग रहे.\nबाकि साँचो भगवान के चटकन समये से लागेला, उ लउकेला ना. रबिन्द्र आपन बेटा के बिआह के खातिर जइसन लईकी के कामना कइले रहले आ उजागर करत रहले उ समाज से उलटा रहे. काकी के अनुभव तनिको कम ना रहे. आज रबिन्द्र के मिजाज ठंढा गइल रहे आ काकी के बात भगवान सुन लेले रहीं.\nPrevious Post: नवका रहन अउर चाल ढाल\nNext Post: राजीव उपाध्याय के तीन गो कविता\nप्रिये संपादक जी.\nकहानी प राउर टिपणी बढ़िया लागल. एह प एकरा से बढ़िया टिपणी नईखे हो सकत. ई सही बात बा कि लेखिनी लेखक के दिमाग के उपज ह. अगर पाठक आ संपादक के टिपणी लेखक के लेख प ओकर अच्छाई आ बुराई के होत रहो त लेखक के आपन लेख में सुधार होत रही. लेखक के ई बुझाई कि ओकरा से कहा गलती हो रहल बा. बात सशी बा कि ई कहानी में लईकी के मनह स्थिति प जोर नईखे दिहल गईल. सायेद ऊ दिहल रहित त कहानी के शीर्षक कुछ और होईत. एह कहानी में रविन्द्र के माध्यम से समाज में आजू ई जवन प्रचलन बनत जा रहल बा कि लईकी देखि आ छोड़ दिही. जवन सही नईखे. एकरा से ओह लईकी प का बीती आगे दोसर कहानी में कोशिस करब कि पाठक पढ़ सकस. रउरा से अनुरोध बा कि असही कुछ टिपणी हर लेख प देत रही त एक नया परिचर्चा जारी हो सकी . बहुत-बहुत धन्यवाद .\nरविन्द्र जवन करत रहले ऊ त ठीक नाहिए रहे बाकिर जवना आधार पर उनका सोच के गलत बतलावे के कोशिश भइल बा ऊ सोच ओहू ले घटिया बा. काहे कि एहमें समाज के जाति के आधार पर बाँटे के कोशिश बा. देखला का बाद छोड़ दिहल लईकी के मानस पर पड़े वाला भावनात्मक असर के चरचा भइल रहीत त कहानी दमदार बन गइल रहीत.\nगनीमत बा कि अब लईकियन में बदलाव आवे लागल बा आ ऊ अब कवनो खूंटा पर बन्हाए ला तईयार नइखीं सँ. बाप के फर्ज निभावे में लागल रविन्द्र अगर अपना लइको से राय विचार कइले रहितन त कहानी के अंत अइसन ना भइल रहीत.


चठइल – भोजपुरी साहित्य सरिता\nओझइती कइके लउटत घड़ी संतजी का खरहुल में चठइल पसरल लउकल। सोंचलन की भीतरा ढुक के देख लिहल जाव जदि दू चार गो भेंट जाई त भात पर का चोखा के जोगार हो जाई। जब ऊ चठइल का लती के उलिट पलिट के देखलन त अचरज में पड़ गइलन। काहे कि हर लतिये में सात गो आठ गो चठइल फरल रहे। ऊ चटकवाही देखावत लगलें तुड़े आ जमीने पर धरे।उनुका मन में एगो डरो रहे कि कहीं एही बीच खरहुल के मउआर आ गइल त चठइल अधिआ लीही।भल भइल केहू आइल ना आ ऊ सगरी चठइल तुड़ के गमछी दोबर के ओही में बान्ह लिहले।आ घरे ला चल दिहले।\nचठइल के मोटरी बथानी में रख गोर हाथ धो के जइसही बँसखटिया पर बइठले उनुकर नव बरिस के पोती धउरत आइल आ कहलस “ए बाबा भोरहीं से कहाँ गइल रहल ह? कुमरा भइया बहुते खिसिआइल बा। आज तूँ जलपानो नइख कइले,माइयो खिसिआइल बिया।”\n“जो जो काम पड़ी त आदमी कहीं जाई ना।कह दिहे हम ओनही जलपान कइ लिहले बानी। आ हँ सुन हई मोटरी घरे लिहले जो आ माई से कह दिहे एकर चोखा तनी अंग लगा के बनइहें।”अतना कह के संत जी चठइल के मोटरी अपना पोती का माथ पर रख के घरे भेज दिहलें। उनकर घर बथान से डेढ़ स डेग ले दूर रहे।\nएकरा बाद संत जी अपना पोता कुमार का खिसिअइला का बिषे में सोचे लगलन। ऊ ओकरा खिंस के खूब निमन से जानत रहस।पोता त उनुकर उमिर में बारहे बरिस के रहे लेकिन बाबा के पानी पिया देवे। काहे कि संतो जी अपना आदत से बाज ना आवस। लाख मना कइलो का बाद रोज दू चार गो कार्निस जूटाइए लेस आ लाग जास ओझाई में। केहू के बरहम बाबा के नाव ले के भभूत देस त केहू के लवंग पढ़ के। उनकर ई सब काम घर का लोग का तनिको ना भावे। काहे कि तब के लोग ओझाई त करवावे ठीक लेकिन ओझा का घरे आपन लइका लइकी बिआह कइल ना चाहे। कई बेर उनकर पतोह रो रो के सुसुक सुसुक के निहोरो कइले रहली कि रउआ ई सब काम छोड़ दीहीं ना त हमनी का घर के काँच कुँवार मारा जाई।लेकिन उनुका त ओझाई के निसा धरा गइल रहे।\nओही ओझाई का दम पर उनुकर ऊँख के छिलनी टाल के छिलनी सोहनी आ रोपनी सब केहू से अगताहे हो जाय। तब का जुग में बहुत लोग के भूत धरत रहे,त ऊ जाव त जाव कहाँ ? पइसा कउड़ी के अभाव आ डागडर के कमी ओझा भीरी जाए ला मजबूर कर देवे।तब का ओझो लोग के नाटो जस संगठन रहे।जइसे बाहर देश पर हमला करे में नाटो संगे रहेला अउसहीं ओझो लोग जब दुसर दियार में जाय त अपना दल का संगे जाय।\nएक बेर संत जी,धारी जी,कवलेसर आ साधु जी के एगो कार्निस का ओझाई के फेरि में बहुते दुर्गति भइल रहे। एगो मरदाना कार्निस कवलेसर ओझा के खेलत खेलत अस धइलस कि जान बचावे ला गुरू लोग के पुकारे लगलन। आ गुरू लोग आपन जान बचावत पहिलहीं भाग चलल।ऊ गनीमत कहीं कि बीएमपी के जवान लगवे रहे उनुकर जान बचवलस।\nचठइल भेजला का दू घंटा बाद जब संत जी दुआर पर भोजन ला पहुँचलन तवना घड़ी उनुकर पोता कुमार दुआर पर ना रहस ना त एक टक्कर होइए जाइत। संत जी खाए में अतना शौखिन रहस कि सागो में घीउ डाल के खास। जदि दाल तनिको पनिगर मिले त थरिये पलटि देस। दही खास त सजाव ना त ना।दूध भर कटोरा खास त चवनप्राश आ काजू किशमिश बरमहल। धोती बिना लिल के कबो ना पहिरस । उनुका आगा जब थरिया धराइल त चटनी ना लउकल। बस उनुकर ब्रह्माण्ड गरम “रे चँठइल के चटनी ना बनल हऽ!\nकेवाड़ी का अलोता से पतोहा कहली” चठइल घरे ना नू उपजे, भेजब तब नू बनी?\nकाहे बदमिया ना दिहलसिय?\nना कहाँ दिहलसिय?\nरे बदमिया अइबे हेने? चठइल जब घरे ना लेअले ह त का कइले हऽ रे मुरूख?\nबदमिया तनि दूरे से कहलस “तिरकोल जस जहर भेजले रहल ह हमनी के मुआवे खातिर। त हम मछरी का गरही में बिग दिहनी हऽ।”\nरह बनचरी तोर हाथ गोर तुड़तानी, अतना मेहनत से ले आइल चठइल ते गरही में बिग दिहले ह!\nबेचारी बदमिया बाबा से मार खाए का डरे सप्ताह दिन ले लूकात फिरल।


मंदिर के महंथ से धोखाधड़ी कइला के आरोप – टटका खबर\nमंदिर के महंथ से धोखाधड़ी कइला के आरोप\nबलिया जिला के खैराखास के ठाकुर जी के मंदिर के महंथ जिलाधिकारी के पत्रक दे के आपन जान माल बचावे के गोहार लगवले बाड़न. उनकर कहना बा कि कुछ दिन पहिले कुछ लोग उनुका के धोखा दे के मंदिर के अनाह आ डेढ़ लाख रुपिया नगदी ले के चल गइल कि मंदिर के मरम्मत आ बनवावे खातिर एकर इस्तेमाल करी लोग. बाकिर अब ले कुछ भइल ना आ रुपिया वापिस मंगला पर उलुटे धमकावत बा लोग.\nTags: खैराखास, बलिया


हमार जान ह भोजपुरी – Anjoria\nअप्रैल 16, 2018 कविता, हरेश्वर राय\n– डॉ. हरेश्वर राय\nहमार सान ह\nहमार जान ह भोजपुरी।\nहमार चान ह भोजपुरी।\nबचपन बुढ़ापा ह, इहे जवानी\nहमार बिहान ह भोजपुरी।\nहमार पिसान ह भोजपुरी।\nहमार कमान ह भोजपुरी।\nइहे कबीरा ह इहे ह घाघ,\nहमार ईमान ह भोजपुरी।\nडॉ. हरेश्वर राय,\nप्रोफेसर ऑफ़ इंग्लिश, शासकीय पी.जी. महाविद्यालय,\nबी-37, सिटी होम्स कालोनी, जवाहरनगर, सतना, म.प्र.,


कालेज मे नाम लिखावे जात विद्यार्थी के सड़क हादसा में मौत – टटका खबर\nटटका खबर on Facebook टटका खबर on Twitter RSS Feed\nबिहार मुखिया सरपंच चुनाव 2021 के जीतल\nजान का जोखिम पर जंग करे के जिगरा\nपैरालिम्पिक खेलन में पदक अतना कि पप्पू के पादल बन्द हो गइल\nममता के जान में जान आ गइल\nटोक्यो पैरालिम्पिक 2020 में भारत के 17 पदक\nCategories Select Category TatkaKhabar (1,917) अपराध (594) उत्तर प्रदेश (1,733) खुला मंच (7) खेल (325) चुनाव (323) टटका खबर (168) देश-दुनिया (1,483) बिहार (1,620) भोजपुरी पट्टी (543) मनोरंजन (219) राजनीति (937) रोजी-रोजगार (116) विधानसभा (88) व्यापार (294) शिक्षा (221)\nतेरी आँखों में वो जादू है – फिल्म से सुदीप पाण्डेय की धमाकेदार वापसी\nवायरल हो रहा यह भोजपुरी विवाह गीत\nपवन सिंह के लिए आठ साल की बच्ची ने गाया गाना\nदूगो बीयर मंगा के पी लेहब’ हुआ वायरल\nबहुत ही चिंताजनक है भोजपुरी सिनेमा का भविष्य : प्रमोद शास्त्री\nखइबू जहरिया त गाँव टोला दुसिहें, दुअरा पर आइल बा बारात हो\nहसीना का फेर में पुदीना बेचे लगलन पवन सिंह\nकिट कैट जवानी के लगावल आग तापे लाखो अइलें\nसिंगर खुशबू जैन के गाना पर जम के नचली तनुश्री\nविद्या बालन की बहुप्रतीक्षित फिल्म – ‘शेरनी’ का ट्रेलर रिलीज़\nTatkaKhabar अपराध उत्तर प्रदेश खुला मंच खेल चुनाव टटका खबर देश-दुनिया बिहार भोजपुरी पट्टी मनोरंजन राजनीति रोजी-रोजगार विधानसभा व्यापार शिक्षा\nलॉगिन / पंजीकरण\nएगो टटका ट्वीट\n#congress MLA #kicherkand #cartoon #pawantoon pic.twitter.com/DqPqXqfRHb\n— pawan toon (@pawantoon) July 5, 2019\nअंजोरिया डॉट कॉम\nसाहित्य अकादमी के प्रतिष्ठित भाषा सम्मान से सम्मानित भइलें डॉ. अशोक द्विवेदी आ अनिल ओझा ‘नीरद’\nस्व. कैलाश चन्द्र चौधरी उर्फ मास्टर साहब के कविता\nगूगल मीट पर भइल भोजपुरी संगम के कवि गोष्ठी\nरेडियो के अमर किरदार – लोहा सिंह\nसत्तन जी के छठवां पुण्यतिथि पर भोजपुरी संगम के खास बइठकी\nओरहन का पाग में यादों की गठरी\nनिर्गुण आ भजन – गोपाल दूबे\nजब इनकाउंटर से बाचे खातिर खेते-खेत साइकिल से भगलें मुलायम सिंह\nबिना ओरिचन के खटिया\nपाठकन के कहनाम\nनीमन सिंह on यूपी जिला पंचायत अध्यक्ष चुनाव में सपा के मिलल शानदार सफलता\namritanshuom on भोजपुरी खातिर धरना दिहलें भोजपुरिया\nTarun Kumar Rai on मिले मियाँ के माँड़ ना बिरयानी के फरमाइश\nadmin on टटका खबर, 16 मार्च 2017, बियफे\nsameer chaudhary on टटका खबर : शनिचर, 8 अगस्त 2015 (बलिया-छपरा)\npravin on टटका खबर : सोमार,3अगस्त 2015\njitendra prasad kushwaha on भोजपुरी पट्टी के खबर (सोमार, 16 मार्च 2015)\nEditor on About\nvinod mahto on About\nmithilesh chaurasiya on भोजपुरी पट्टी से खबर (मंगल,3मार्च 2015)\nNews in Bhojpuri आरा इतिहास में कांग्रेस कुशीनगर कैमूर कोरोना क्रिकेट खबर भोजपुरी में गाजीपुर गोण्डा गोपालगंज गोरखपुर चंदौली चंपारण चुनाव छपरा जदयू जौनपुर टटका खबर देवरिया नरेन्द्र मोदी नीतीश कुमार पूर्वी चंपारण बक्सर बलिया बस्ती बिहार बेतिया भदोही भाजपा भोजपुर भोजपुरी में खबर. मऊ मिर्जापुर मोतिहारी राहुल गाँधी रोहतास लालू प्रसाद वाराणसी शेयर बाजार सपा सारण सिवान सोनभद्र\nकालेज मे नाम लिखावे जात विद्यार्थी के सड़क हादसा में मौत\nगाजीपुर नगर कोतवाली मे आजु पीजी कालेज में नाम लिखवावे जात मेदनीपुर के रामराज यादव के बेटा बाइस साल के सोनू के मौत सड़क हादसा में हो गइल.\nपुलिस बतावत बिया कि सोनू एगो जीप का पीछे लटक के सफर करत रहुवे आ पी.जी.कालेज में नाम लिखवावे जात रहुवे. एह बीच आदर्श बाजार का लगे जीप चालक अचके में ब्रेक मार दिहलसि जवना से सोनू के हाथ छूट गइल आ ऊ सडक पर फेंका गइल.\nघवाहिल सोनू के जिला अस्पताल ले जाइल गइल जहाँ ओकर खराब हालत देख वाराणसी खातिर रेफर कर दिहल गइल. बाकिर वाराणसी जाए का राहे में ओकर मौत हो गइल.\nTags: गाजीपुर, सड़क हादसा\nजिनिगी के दौड़ थथम गइल पद्मश्री मिल्खा सिंह के\nटटका खबर, बियफे, जेठ अन्हरिया नवमी, 2078 विक्रमी\nटटका खबर, मंगल, जेठ अन्हरिया षष्ठी, 2078 विक्रमी\nMore Stories From उत्तर प्रदेश\nटटका खबर | Giornalismo | Copyright ©2021 | Log in


छोटा राजन के गिरफ्तारी से दहशत में आइल पाकिस्तान – टटका खबर\nछोटा राजन के गिरफ्तारी से दहशत में आइल पाकिस्तान\nहाल ही में भारत के दबाव का चलते इण्डोनेशिया में डाॅन छोटा राजन के धरइला का बाद से पाकिस्तान दहशत में आ गइल बा. पाकिस्तान में बसेरा बनवले दाऊद के सुरक्षा कड़ा कर दीहल गइल बा आ ओकरा पर कई तरह के रोक लगा दीहल गइल बा जेहसे कि ओकर सुराग भारतीय एजेन्सियन के मत लाग पावे.\nअब पाकिस्तान के मीडिया नियामक का तरफ से मीडिया के आदेश दीहल गइल बा कि रेडियो अउर टीवी पर लश्करे तइबा, जमात-उद-दावा अउर फलाहे इंसानियत समेत करीब छह दर्जन आतंकी संगठन के कवरेज मत कइल जाव. आ एहनी के धन जुटावे के कोशिश करे वाला कवनो इश्तहारो मत छापल भा देखावल जाव.\nजमात उद दावा के अमरीका आ संयुक्त राष्ट्र आतंकवादी संगठन मानेला आ हाफ़िज़ सईद एकर मुखिया हवे. मुंबई हमला करावे के आरोप एही हाफिज सईद पर वावे.\nTags: छोटा राजन, दाऊद इब्राहिम, पाकिस्तान, हाफिज सईद\nछोटा राजन खुदही गिरफ्तार होखे आइल रहुवे इण्डोनेशिया\nछोटा राजन के भारत ले आवल जा रहल बा\nइलाहाबाद से छोटा राजन गिरोह के तीन गो शूटर गिरफ्तार


अब भोजपुरी दबंग के अगिला भिड़न्त श्रीदेवी के बंगाल टाईगर से – Anjoria\nपिछला दिने वीर मराठी जइसन बरियार टीम के ओकरे सरजमीं प हरा के वाहवाही बिटोरत भोजपुरी सितारन के क्रिकेट टीम “भोजपुरी दबंग” अब चेन्नई में बंगाल टाईगर से टकराई,\nसेलीब्रेटी क्रिकेट लीग के सीजन चार में होखे वला भोजपुरी दबंग आ बंगाल टाईगर के इ टक्कर चेन्नई में २ फरवरी के होखे वाला बा.\nभोजपुरी दबंग के मालिक हउवे केबीजे ग्रूप के मालिक आ इंडियन बुलियन एंड ज्वैलर्स एसोशिएशन के अध्यक्ष मोहित कंबोज. कप्तान मनोज तिवारी आ उप कप्तान दिनेश लाल यादव निरहुआ. टीम के खिलाड़ियन में शामिल बाड़े रविकिशन, प्रवेश लाल यादव, विक्रांत सिंह, उदय तिवारी, प्रकाश जैस, आदित्य ओझा, सुशील सिंह, अयाज खान, जय यादव, वैभव, विकास सिंह अउर सुर्या. कोच हउवे संतोष सिंह.\nबंगाल टाईगर के मालिक हउवन निर्माता निर्देशक बोनी कपूर, उनकर पत्नी श्रीदेवी आ अभिनेता अर्जुन कपूर. बंगाल टाईगर के कप्तान हउवन जिस्सू. बंगाल टाईगर के ब्रांड अंबेस्डर बाड़ी अभिनेत्री रायमा सेन आ पायल सरकार.\nPrevious Post: सिनेमा तकनीशियन के जम के मनोरंजन कइलन मनोज तिवारी\nNext Post: भोजपुरी संस्कार आ संस्कृति के चिंता


टटका खबर, अतवार राति 10 बजे, 29 मार्च 2020 – टटका खबर\nटटका खबर, अतवार राति 10 बजे, 29 मार्च 2020\nMar 29, 2020 कोरोना, टटका खबर, दिल्ली, प्रवासी मजदूर, मन की बात\nअपना मन के बाति कार्यक्रम में आजु पीएम सोदी देश के जनता से माफी मँगलन कि तीन हप्ता के लॉकडाउन से सभका परेशानी झेले के पड़त बा. बाकिर अतना बड़हन आबादी के कोरोना बिपति से बचावेला दोसर कवनो राहो नइखे. जब दुश्मन लउकत ना होखे त लुकाईए गइल बेहतर होला. अगर लॉकडाउन में इचिको कसर रहि जाई त कोरोना पर काबू ना पावल जा सकी. कहलन कि एह दौरान मामाजिक दूरी बनवले राखीं बाकिर दुराव ना होखे के चाहीं.\nकेन्द्र सरकार सगरी राज्यन से कहलसि कि कवनो हालत में प्रवासी कामगारन आ ओह लोग के परिवार के अइला गइला पर कड़ाई से रोक लगावल जाय. दिल्ली में बिगड़ल हालात का चलते दू गो अफसारान के निलम्बित कइल गइल आ दू जने अउरी से पूछल गइल बा कि अइसन हालात कइसे बनल आ एह तरह के विस्थापन पर समय रहते रोक काहे ना लगावल गइल. सबले दोषी ओह अधिकारियन के मानल गइल जे एह मजदूरन ला डीटीसी के बस मुहैया करवलें. देसरा तरफ यूपी आ बिहार सरकार साफ कह दिहले बाड़ी सँ कि दोसरा जगहा से आवे वाला लोगन के 14 दिन के एकांतवास में रहहीं के पड़ी. बढ़िया रहीं कि जे जहाँ बा ओहिजे रहो आ सरकार ओहिजो ओह लोगन ला छाजन-भोजन के इन्तजाम करवाई.\nभाजपा अध्यक्ष जेपी नड्डा अपना गोल के सगरी राज्य ईकाईयन से कहलन कि एह ल़कडाउन का हालात में रोज कमाए वाला आ प्रवासी मजदूरन के खयाल राखल जाव. ओह लोग के हर जरुरी सहायता चहुँपावल जाव\nकोरोना विपति का दौरान देश के स्वास्थ्य सेवा आ आर्थिक गतिविधियन के बनवले राखे आ बढ़ावे का दिशाईं नजर राखे ला एगारह गो मजगर समूह वबावल गइल. एगो अइसने समूह के अगुआ नीति आयोग के अधिकारी के बनावल गइल बा.\nकोरोना इलाज में लागल स्वास्थ्य कर्मियन ला बीमा योजना के मंजूरी दे दिहलसि केन्द्र सरकार. एह बीमा से कोरोना इलाज में लागल करीब 22 लाख डाक्टर आ स्वास्थ्य कर्मियन के पचास पचास लाख के मुआविजा मिल पाई.\nदेशद्रोही गिरोह में शामिल मीडिया आ राजनीतिक गोल परेशान बाड़ें कि भारत में कोरोना से बड़हन संख्या में जान काहे नइखे जात. ई गिरोह ल़कडाउन के असफल करे ला कवनो हद ते गिरे खातिर तइयार बाड़ें. अमेरिका इंगलैन्ड के मीडिया अमेरिका इंगलैन्ड के बिगड़त हालात से ओतना चिन्तित नइखे जतना कि एह बाति से कि हिन्दुस्तान में कोरोना काल बनि के काहे नइखे उपटत. एहसे सगरी हिन्दुस्तानिचन से निहोरा बा कि देश के अइसनका दुश्मन के चीन्ह लेब आ एह लोग के हरकत का प्रभाव से बाचल रहे.\nजर्मनी के वित्त मंत्री खुदकुशी कइलें ?


जहाँ न पहुँचे कवि तहाँ पहुँचे रवि – Anjoria\nJune 20, 2014 Editor फिल्म, मनोरंजन 0\nहँ, ई बाति सोलह आना साच ह. इंसान के सोच, रचनात्मकता, कीर्ति आ यश रोशनी के अइसन किरण ह जवन सात समुन्दर पार ले करिया बादरन के चीरत अपना गंतव्य ले चहुँपिए जाला. बाति होखत बा भोजपुरी सिनेमा इंडस्ट्री के ओह स्टार के जे एकरा तिसरका दौर के ग्लैमरस कइलसि आ हमेशा प्रोड्यूसरन के, नयका निर्देशकन के आ जूनियर कलाकारनो के मदद करत रहेला. एह स्टार के नाम अब ले रउरो मन में आइए गइल होखी तबहियो नाम बता देत बानी. ई हउवन जाँबाज़, हरफन-मौला, सदाबहार अभिनेता रवि किशन.\nभोजपुरी आ हिंदी के सैकड़ो फिलिमन में मुख्य किरदार निभा चुकल रवि किशन अब एगो मराठीओ फिलिम में मुख्य भूमिका में नजर आवे वाला बाड़न. कहे वाला इहो कहत बाड़न कि तेलगुओ सिनेमा में रवि किशन के मौजूदगी दर्ज हो गइल बा. ई खबर उनका सगरी प्रशंसकन ला गौरव के बाति बा.\nफिलहाल रवि किशन लखनऊ में सलत भोजपुरी फिलिम ‘रक्त भूमि’ के शूटिंग में लागल बाड़न. एकरा बाद ‘बाज़ीगर’ फिलिम के कुछ हिस्सा के शूटिंग पूरा करइहें. तब एगो हिन्दी फिलिम के शूटिंग ला इटली जइहन. एह फिलिम के नायिका अमीषा पटेल बाड़ी. हाल के लोकसभा चुनाव मे कुछ दिन ला अझुरइला का बाद रवि किशन फेरू सिनेमा का दुनिया में व्यस्त हो गइल बाड़न आ उनका सामने फिलिमन के लाइन लागल बा.\nभोजपुरी रवि किशन आ पवन सिंह के जोड़ी ले के बनल सगरी फिलिम ब्लॉकबस्टर रहल बाड़ी स. एह दुनू जने के एगो फिलिम अउर आवे वाली बा ‘योद्धा’. करीब तीन करोड़ के खरचा से बनल ई फिलिम अगिला महीना रिलीज होखे के उमेद बा.\nअपना प्रशंसकन के चाहत के ध्यान राखत रवि किशन सिक्स पैक बनावे जात बाड़न. वइसे त इंडस्ट्री में रवि बाकि सभका मुकाबले बहुते सुन्दर हउवें तबहियों अपना के हमेशा फिट फाट बनवले राखे ला उ हमेशा मेहनत करत रहेले.\nआजु जब हीरो बनल आसान हो गइल बा, कवनो सिंगर हीरो बन सकेला. कवनो धनपति हीरो बन सकेला तब ई याद कइल अउर जरूरी बा कि जब भोजपुरी सिनेमा गर्दिश के दौर से गुजरत रहुवे तब एकरा के ओह दौर से निकाले ला रवि किशन के कइसन योगदान रहल. रवि किशन हमेशा नयका कलाकारन के प्रेरणा बनल रहीहें काहे कि ई खांटी हीरो हउवन. चलीं हमनी सभ रवि किशन के सेहत ,सौंदर्य, आ यश के मंगल कामना कइल जाव.\n२७ जून से बिहार में ‘विजय तिलक’


आरा छपरा बलिया से बाढ़ के खबर – टटका खबर\nबलिया में पिछला एक हफ्ता से लाल निशान का उपर बहत गंगा अब हाई डेंजर लेवल छूए वाली बा. पानी के बढ़ल लगातार जारी बा. पिछला दिने शहर के प्रेमचक उमरगंज इलाका बाढ़ का चपेटा में पड़ गइल बा. हालात काबू करे ला रामपुर महावल में कटहर नाला पर लागल फाटक बंद कर दिहल गइल बा. गोपालपुर-दूबेछपरा रिंग बांध में बियफे का दिने पड़ल दरार से दूबेछपरा, उदयी छपरा, गोपालपुर वगैरह गाँवन के लोग दहशत में बा. एह बीच घाघरा अबहियों लाल निशान का उपर बहत बिया. बाढ़ से शिवाला मठिया, गोपाल नगर, मानगढ़, बशिष्ठ नगर वगैरह गाँव बाढ़ का पानी से घेरा गइल बा. कटान के चपेटा में दियारा खरीद, कठौड़ा, बसारिकपुर गोसाइपुर त बड़ले बाड़ी सं, सबले खराब हालात सीसोटार दियारा के बा.\nपिछला दस साल के रिकार्ड तूड़त गंगा नदी बक्सर में लाल निशान पार कर गइल बिया आ अगिला दू दिन ले अउरी बढ़ते जाए के अनेसा बा काहे कि इलाहाबाद आ वाराणसी में पानी के बढ़ाव अबहियो जारी बा. बक्सर का इटाढ़ी प्रखंड में ठोरा नदीओ के पानी लगातार बढ़ल जात बा आ अनेके गाँव एह बाढ़ का पानी से घेरा गइल बाड़ें. अतरौना आ सिकटौना गांव का बीच बनावल चाचर पुलो एह पानी में बह गइल बा. चौसा-रामगढ़ सड़क पर अखौरीपुर गोला आ बनारपुर पानी सड़क का उपर बहत बा.\nपश्चिमी चंपारण के भितहां ब्लाक के भुईधरवा पंचायत में चन्दरपुर पांडेय टोला का लगे पीपी तटबंध पर गंडक नदी के दबाव बढ़ गइला का चलते दर्जनो गाँव के लोग दहशत में जियत बा.\nचारो तरफ से नदियन से घेराइल सारण जिला में बाढ़ का चलते हालात लगातार बिगड़ल जात बा. गंगा के पानी हर घंटा दू सेंटीमीटर का रफ्तार से बढ़ल जात बा. घाघरा नदीओ के जल स्तर में लगातार बढ़ाव होखत बा. एह बीच सोन नदी के पानी में घटती शुरु हो गइल बा. गंडको के जलस्तर में कमी आइल बा. छपरा सदर आ रिविलगंज प्रखंड के करीब आधा दर्जन पंचायत बाढ़ का पानी में बाड़ी सँ. एहमें छपरा सदर प्रखंड के रायपुर बिनगांवा, कोटवा पट्टी रामपुर, बरहरा महाजी अउर मुस्सेपुर पंचायत आ रिविलगंज प्रखंड के प्रभुनाथ नगर, सिताबदियारा आ दिलीया रहिमपुर पंचायत शामिल बाड़ी सँ. प्रशासन एह इलाकन में नाव भेज दिहले बिया.\nभोजपुर जिला के शाहपुर बिहियां में निचला इलाका के गाँवन में बाढ़ के पानी घुस गइल बा आ सैकड़ो परिवार आपन घर बार छोड़ दोसरा जगहा शरण ले लिहले बाड़न.\nTags: आरा, छपरा, बक्सर, बलिया, बाढ़\n«« चिता पर से लाश उठा के पोस्टमार्टम ला भेजल गइल\nफीस से अधिका लिहला का खिलाफ छपरा में आगजनी आ सड़क जाम »»


हिन्दी साहित्यकार केदारनाथ सिंह के गंगालाभ – टटका खबर\nनई दिल्ली, 20 मार्च. हिन्दी के समकालीन कविता आ आलोचना के बेंवतगर हस्ताक्षर डॉ. केदारनाथ सिंह के सोमार का दिने दिल्ली के एम्स में गंगालाभ हो गइल. बतावल जात बा कि डेढ़ महीना पहिले डॉ. केदारनाथ सिंह के कोलकाता में निमोनिया हो गइल रहुवे. ओकरा बादे से ऊ बीमार रहत रहलें आ पेट के संक्रमण का चलते सोमार का राति करीब पौने नौ बजे उनुकर निधन हो गइल.\nबलिया के चकिया गाँव के एगो किसान परिवार में जनमल डॉ. केदारनाथ सिंह 84 बरीस के रहलें आ उनुका एगो बेटा आ पाँच गो बेटी बाड़ी सँ.\nआजु मंगल का दिने उनुकर आखिरी संस्कार उपरी बेरा तीन बजे दिल्ली के लोधी रोड श्मशान भूमि में कइल जाई.\nवरिष्ठ कवि केदारनाथ सिंह हिंदी के अइसन चुनिंदा कवियन में रहलें जिनकर रचनन के दुनिया के तमाम भाषावन में अनुवाद भइल. ऊ हिंदी में लिखत रहलें, दुनियाभर में पढ़ात रहलें बाकिर आपना माईभाषा भोजपुरी के कबो ना बिसरवलें.\nकेदारनाथ सिंह के बनारस आ बनारस हिन्दू विश्वविद्यालय से खास नाता रहल. शुरुआती पढ़ाई के छोड़ दीं त उनुकर सगरी पढ़ाई बनारसे में भइल. एहिजे उनुका त्रिलोचन आ नामवर सिंह जइसन दिग्गज साहित्यकारन के साथ मिलल. सच्चिदानंद हीरानंद वात्स्यायन अज्ञेय केदार नाथ सिंह के कवितन के संकलन तीसरा सप्तक में प्रकाशित कइलें रहलें.\nवाराणसी, गोरखपुर, पडरौना आ दिल्ली में अध्यापन कइला का बाद 1976 से 1999 ले जवाहरलाल नेहरू विश्वविद्यालय के भारतीय भाषा केंद्र में अध्यापन कइलें आ एहिजे एसोसिएट प्रोफेसर बनलें.\nTags: केदारनाथ सिंह, हिन्दी साहित्यकार


सामाजिक मुद्दा आ समस्या - विकिपीडिया\nसामाजिक मुद्दा आ समस्या\nसामाजिक मुद्दा (Social issues) आ सामाजिक समस्या (Social problems) अइसन समस्या होला जे कौनों समाज में काफी लोगन के परभावित करे। अइसन समस्या सभ अक्सरहा अकेल ब्यक्ति के कंट्रोल से बाहर होलीं, या फिर कौनों सामाजिक बिसय पर अलग-अलग मत होखे के कारण ऊ बिसय समाज खातिर मुद्दा बन जाय या मतभेद के कारण समाज में समस्या पैदा हो जाय अइसन भी होला।\nआर्थिक समस्या, सामाजिक समस्या से अलग होखे लीं हालाँकि इनहन क आपस में जुड़ाव होखे से इनकार ना कइल जा सके ला; आर्थिक समस्या से सामाजिक समस्या भी पैदा हो सके लीं। कुछ सामाजिक समस्या एह सभसे एकदम अलग बाहरी कारण से हो सके लीं जइसे कि जुद्ध के कारण।\nसामाजिक मुद्दा सभ से निपटे में भा सामाजिक समस्या सभ के सुल्झावे के बारे में भी अलग-अलग मत हो सके ला काहें कि लोगन के परसेप्शन अलग-अलग किसिम के हो सके ला।\nसामाजिक समस्या के परिभाषा देवे में ई कहल गइल बा कि, "ई अइसन एक्टिविटी होखे लीं जेह में ब्यक्ति लोग भा ब्यक्ति लोगन के समूह कौनों आमतौर पर स्वीकृत दसा के संबंध में आपन दावेदारी भा नाराजगी के कथन करे ला"। इनहन के पहिचान करे खाती तीन गो बात के होखल स्वीकार कइल गइल बा: 1. इनहन से भारी संख्या में लोग परभावित होखे ला आ ई कौनों एगो ब्यक्ति के समस्या ना होली सऽ, 2. कुछ न कुछ अइसन बस्तुनिष्ठ (ऑब्जेक्टिव) चीज जरूर होखे ला जेकरा ओर (एह समस्या के रूप में) इशारा कइल जा सके, आ 3. कुछ लोग एह बस्तुनिष्ठ दसा सभ के बारे में जागरूक आ चिंतित होला।\n↑ Adam Jamrozik; Luisa Nocella (13 July 1998). The Sociology of Social Problems: Theoretical Perspectives and Methods of Intervention. Cambridge University Press. pp. 32–. ISBN 978-0-521-59932-0.\n↑ Edward Seidman; Julian Rappaport (29 June 2013). Redefining Social Problems. Springer Science & Business Media. pp. 69–. ISBN 978-1-4899-2236-6.\n"https://bh.wikipedia.org/w/index.php?title=सामाजिक_मुद्दा_आ_समस्या&oldid=595259" से लिहल गइल\nएह पन्ना पर आखिरी बेर संपादन9जुलाई 2018 के 18:33 बजे भइल रहल।


मतदान – टटका खबर\nरायपुर 11 नवंबर (वार्ता) छत्तीसगढ के धुर नक्सली इलाका बस्तर के 12 गो सीट समेत 18 गो विधानसभा सीट ला आजु सबेरे से वोट डलाए लागल बा. सुरक्षा बन्दोबस्त पूरा चउकस बा. राज्य के मुख्य निर्वाचन अधिकारी कार्यालय से मिलल जानकारी बतावत बा कि मतदान शांति से चलत बा. बस्तर संभाग के 12 गो आ\nबाहुबलियन के कानून के झाँपड़\nसुप्रीम कोर्ट फैसला दे दिहले बिया कि अब से पुलिस हिरासत में भा जेल में बन्द अपराधी चुनाव ना लड़ पइहें काहे कि चुनाव लड़े वाला के मतदाता होखल जरूरी होला. मतदान के अधिकार कानून से मिलेला आ कानून ओकरा के छिनियो सकेला. जब जेल में बंद आदमी के मतदान के अधिकार ना होला त


दिल हो गईल कुर्बान पर दर्शक कुर्बान हो गइलें – Anjoria\nबिहार में रिलीज़ भइल फिलिम ‘दिल हो गईल कुर्बान’ के बढ़िया सफलता मिलल बा. एह फिलिम में अविनाश शाही हालात के शिकार हो के बाहुबनल एगो मुसलमान युवक के भूमिका में बाड़ें. आर॰ एस॰ तिवारी पुलिस अधिकारी बनल बाड़ें. अविनाश शाही के अपोजिट प्रिया शर्मा आ आर॰ एस॰ तिवारी के अपोजिट नवोदित कलाकार मोहिनी घोष बाड़ी.\nउत्तर प्रदेश के मूल निवासी आर॰ एस॰ तिवारी कई साल से व्यापार जगत में बढ़िया व्यवसायी रहला का बाद अपना भोजपुरी प्रेम क चलते बतौर निर्माता आ नायक एगो पारिवारिक आ स्वस्थ मनोरंजन वाली फिलिम ‘दिल हो गईल कुर्बान’ बनवलें.


पाखी हेगड़े के संतान – Anjoria\nपाखी हेगड़े के संतान\nSeptember 7, 2011 Editor मनोरंजन 0\nभोजपुरी फिलिमन के नं. 1 अदाकारा पाखी हेगड़े भोजपुरी परदा पर महान पारिवारिक मनोरंजक फिल्म संतान लेके आ रहल बाड़ी. एह फिल्म में पाखी अपना जीवन के अब तक ले के सबले बढ़िया भूमिका में नजर अइहें. पाखी बतइहें कि कवनो परिवार में संतान के कतना जरूरत होला. महिला दर्शकन का बीच खासी लोकप्रिय आ परदा पर महिला प्रधान भूमिका निभावे खातिर जानल जाये वाली पाखीए एह फिल्म के नायक बाड़ी. अइसन हर ऊ आदमी कह रहल बा जे फिल्म के रशेज देखले बा. वइसे सुपरस्टार रवि किशन हउवें एह फिल्म में पाखी के नायक बाकिर रविओ के कहना बा कि फिलिम के नायक पाखीए हई काहे कि अपना शानदार परफारमेंस से ऊ फिल्म में जान डाल दिहले बाड़ी.\nफिल्म के निर्देशन हैरी फर्नाडिस आ निर्माण कार्पोरेट कंपनी स्वरूप फिल्मस् प्रा. लि. कइले बिया. पाखी के कहना बा कि संतान में काम करके उनुका बहुते संतुष्टी मिलल. ई फिल्म पूरा परिवार का साथे देखे लायक बा. पाखी एहसे पहिले हालिया प्रदर्शित औलाद, मै नागिन तू नगिना, दाग, बैरी पिया जइसन महिला प्रधान फिलिमन में आपन जलवा देखा चुकल बाड़ी.\nलवर ब्वॉय प्रवेश\nदेश के दिल पर चोट


कोरोना के खिलाफ लड़ाई में अगले ढाई महीने क्यों अहम? जानिए हर्षवर्धन का जवाब - glbnews.com\nकोरोना के खिलाफ लड़ाई में अगले ढाई महीने क्यों अहम? जानिए हर्षवर्धन का जवाब Hindustan\nCovid-19 Update: डॉ हर्षवर्धन ने बताया- कोरोना के खिलाफ लड़ाई में क्यों महत्वपूर्ण हैं अगले ढाई महीने Navbharat Times\nकेंद्रीय स्वास्थ्य मंत्री हर्षवर्धन ने शुक्रवार को कहा कि सर्दियों और त्योहारों का मौसम Next two andahalf months are very important in the fight against Coronavirus says Harshvardhan, Hindi News - Hindustanकेंद्रीय स्वास्थ्य मंत्री हर्षवर्धन ने शुक्रवार को कहा कि सर्दियों और त्योहारों का मौसम रहने के चलते अगले ढाई महीने कोरोना वायरस के खिलाफ लड़ाई में काफी महत्वपूर्ण होने जा रहे हैं। वर्धन ने कहा...\nभारत न्यूज़: केंद्रीय स्वास्थ्य मंत्री हर्षवर्धन (Union Health Minister Harsh Vardhan) ने शुक्रवार को कहा कि सर्दियों और त्योहारों का मौसम रहने के चलते अगले ढाई महीने कोरोना वायरस (Covid-19) के खिलाफ लड़ाई में काफी महत्वपूर्ण होने जा रहे हैं।भारत न्यूज़: केंद्रीय स्वास्थ्य मंत्री हर्षवर्धन (Union Health Minister Harsh Vardhan) ने शुक्रवार को कहा कि सर्दियों और त्योहारों का मौसम रहने के चलते अगले ढाई महीने कोरोना वायरस (Covid-19) के खिलाफ लड़ाई में काफी महत्वपूर्ण होने जा रहे हैं।


2016 के भारतीय नोटबंदी - विकिपीडिया\n2016 के भारतीय नोटबंदी\nनोटबंदी के बाद ATM में पइसा निकाले खातिर लागल लाइन, कलकत्ता।\n₹500 आ ₹1000 के नोटबंदी भारत सरकार के एक ठो नोटबंदी नीति बा जेकर घोषणा 8 नवंबर 2016 के भइल आ ई9नवंबर 2016 से लागू भइल। एकरे चलते पुरनकी महत्मा गाँधी सीरीज के ₹500 आ ₹1000 के लीगल टेंडर खतम कर दिहल गइल। नया ₹500 आ ₹2000 के नोट चलावल गइल जे 10 नवंबर से चलन में आइल।\nनोटबंदी के घोषणा खुद परधानमंत्री नरेंद्र मोदी दूरदर्शन पर एक ठो लाइव प्रसारण में कइने। मोदी के घोषणा सवा आठ बजे साँझ के प्रसारित भइल आ ओही रात से पुरान नोट बंद कर दिहल गइल, हालाँकि, इनहन के बदले खातिर एक ठो निश्चित समय दिहल गइल। ₹100 आ एकरा से कम कीमत के नोट जइसे के तइसे चालू बा।\nसरकार के एह कदम उठावे के कारण के रूप में ई दावा कइल गइल कि ए से काला धन पर रोक लगावे में मदद मिली। बाद के दिनन में भारत में कैशलेस ट्रांजेक्शन के बढ़ावा देवे में सहायक होखे के भी एह नीति के लागू करे के कारण के रूप में सोझा रखल गइल।\nनोटबंदी के बाद पूरा भारत में लोगन के नोट बदले, नया नोट बैंक आ एटीएम से निकाले में भारी दिक्कत के खबर रिपोट कइल गइल। 10 नवंबर के बैंक खुले पर पइसा निकाले बदे भारी भीड़ के खबर बतावल गइल आ सेंसेक्स नीचे गिर गइल। समाचार रपट सभ में कई लोग के जान से खतम होखे के भी एह आपाधापी से जोड़ल गइल।\n↑ "Withdrawal of Legal Tender Status for ₹ 500 and ₹ 1000 Notes: RBI Notice (Revised)". Reserve Bank of India. 8 नवंबर 2016. पहुँचतिथी 15 दिसंबर 2016.\n↑ Bhatt, Abhinav (8 नवंबर 2016). "Watch PM Modi's Entire Speech on Discontinuing 500, 1000 Rupee Notes". एनडीटीवी इंडिया. पहुँचतिथी 8 नवंबर 2016.\n↑ "Demonetisation of Rs. 500 and Rs. 1000 notes: RBI explains". दि हिंदू. 8 नवंबर 2016. पहुँचतिथी 15 दिसंबर 2016.\n↑ "India demonetisation: Chaos as ATMs run dry". अल जजीरा. पहुँचतिथी9नवंबर 2016.\n↑ "Demonetisation: Chaos grows, queues get longer at banks, ATMs on weekend". 12 नवंबर 2016.\n↑ "India: Demonetisation takes its toll on the poor". अल जजीरा. 16 नवंबर 2016. पहुँचतिथी 15 दिसंबर 2016.\n↑ "Demonetisation Death Toll Rises To 25 And It's Only Been6Days". huffingtonpost. पहुँचतिथी 15 दिसंबर 2016.\n"https://bh.wikipedia.org/w/index.php?title=2016_के_भारतीय_नोटबंदी&oldid=478966" से लिहल गइल\nएह पन्ना पर आखिरी बेर संपादन 16 जुलाई 2017 के 12:55 बजे भइल रहल।


बिहार का साथही देशभर के उपचुनाव में केसरिया लहर – टटका खबर\nचुनाव देश-दुनिया बिहार व्यापार\nNov 11, 2020 चुनाव, नीतीश कुमार, बिहार, भाजपा, शेयर बाजार\nबिहार में भाजपा गठबन्हन के जीत आ पूरा देश में भइल उपचुनाव में भाजपा के मिलल शानदार सफलता का खबर का बीच शेयर बाजार के बड़हन आ ऐतिहासिक उछाल के खबर दबा गइल. काल्हु देश के शेयर बाजार एगो नया इतिहास बनावत अबले के सबले ऊँच निशाना लगा दिहलसि. बीएसई सेंसेक्स पहिला बेत 43277 अंक के पार क गइल त नेशनल स्टॉक एक्सचेंज के निफ्टी 12631 अंक के निशान छू लिहलसि. तकनीकि चार्ट देखि के लागत बा कि अबहीं अउर बढ़त के संभावना मौजूद बा. बाकिर तेज उछाल का बाद निवेशक अगर मुनाफा वसूले के म बना लेसु त थोड़ बहुत गिरावटो होखे से इंकार ना कइल जा सके. अबकी का उछाल का पाछे कोरोना के टीका बने के खबर बावे बाकिर चूंकि कहिया ले ई टीका आम आदमी ले चहुँपी एह पर संशय बरकरार बा जवना चलते उत्साह में कमी आ सकेला.\nबिहार में एक्जिट पोल के एक्जिट के राह देखावत भाजपा गठबन्हन बहुमत के आंकड़ा हासिल क लिहलसि आ नीतीश कुमार के फेरु से मुख्यमंत्री बनल तय हो गइल बा. हालांकि गठबन्हन में अब जदयू के दुसरका जगह पर ठेल के भाजपा पहिला नंबर पर आ गइल बिया. एह चलते भाजपा में सुगबुगाहट होखल स्वाभाविक बा कि मुख्यमंत्री सबले बड़का गोल के नेता बने के चाहीं. संजोग से सुशील मोदी से भाजपा के कार्यकर्तन के नाराजगी देखत ई मांग ढेर जोर ना पकड़ पाई. भाजपा के माथ नेता पहिलहीं कह चुकल बाड़ें कि नीतिशे मुख्यमंत्री बनीहें.\nदेश भर में पसरल दस गो राज्यन में 58 सीटन पर भइल उपचुनाव में भाजपा 49 गो सीट जीत के आपन ताकत देखा दिहले बिया. कोरोना काल में भाजपा सरकारन के कइल कामो ओकरा हक में आइल बा. यूपी में कांग्रेस आपन तुरुप के इक्का प्रियंका वाड्रा के निर्देशन में चुनाव लड़ले रहुवे आ ओकरा सगरी उमादवारन के जमानत जब्त हो गइल. एह उपलब्धि के मुकाबला राहुल गाँधी के बिहार में मिलल सफलते से कइल जा सकेला. बाकिर कांग्रेस में एह भाई बहिन का खिलाफ कुछ बोले के बेंवत केहू में नइखे, आ जे अगर केहू मुँह खोलल त ओकरा के निकाल फेंकहूं में कांग्रेस देरी ना करी.


खेल समाचार : मोहाली क्रिकेट मैच के दुसरका दिने मैच भारत के पकड़ में लउकल – टटका खबर\nमोहाली में होखत दक्खिन अफ्रीका आ भारत के टेस्ट मैच के दुसरका दिने दक्खिन अफ्रीका के टीम महज 184 रन बना के आउट हो गइल आ भारत के पहिला पारी का आधार पर 17 रन के लीड मिल गइल. ओकरा बाद दुसरका पारी खेले उतरल भारत दू विकेट गंवा के 125 रन बना लिहले रहुवे. एह तरह अब भारत का लगे 142 रन के लीड हो गइल बा.\nग्रीस के पोर्टो कारेस में चलत विश्व युवा शतरंज चैंपियनशिप में भारत के खिलाड़ी पांच गो सोना के पदक, तीन गो रजत पदक आ तीन गो कांस्य पदक समेत कुल 11 गो पदक जीत लिहलें.\nकुवैत सिटी में भइल 13वीं एशियाई निशानेबाजी चैंपियनशिप में भारत के हीना सिद्धू दस मीटर एयर पिस्टल स्पर्धा में स्वर्ण पदक जीत लिहली. आजु भारत छह गो स्वर्ण पदक आ एगो रजत पदक जीत के आपन जीतल पदक के गिनिती 28 गो के क लिहलसि.\nTags: क्रिकेट, निशानेबाजी, शतरंज


परहेज करे आ ना करे वाला लोग – Anjoria\nFebruary 6, 2014 Editor लस्टम पस्टम 0\nपरहेज के माने होला कि नुकसान करे वाला अउर जउन चीज बादी होखे तउना के सेवन ना कइल अउर सबूर राखल, दोष, पाप कइला अउर खराब आदत से बचल. एही के लोग परहेज कहेला आ जे नियम धरम से रहेला, परहेज करे वाला होला, ओकरा के लोग रहनी कहेला.\nउपर बतावल कुल बात के एक बेर फेर पढ़ जाईं कि परहेज के इहे माने होला आ कि कुछु आउर. परहेज हरमेशा नुकसान करे वाला चीजन के करे के चाहीं. एही खातिर केतना रकम के रहनी लोग भेंटाला. अधिकारी लोग कामे से परहेज करेला. वैज्ञानिक लोग आ योगी लोग बाल कटवला से परहेज करेला. कवि-लेखक लोग घर के काम कइला से परहेज करेला लोग, ओही तरे वकील लोग सच बोलला से. पाकिस्तान भरसक भारत से परहेज करेला अउर पाकिस्तान से भारत. ईमानदार लोग घूस लेहला से परहेज करेला. रहनी लोग बीड़ी सिगरेट से परहेज करेला अउर नशेड़ी लोग ‘मद्यपान-निषेध’ के बोर्ड से, प्रकाशक अउर संपादक लोग नवका लेखकन के छपला से. सरनीमा के हीरो आ हीरोइन लोग इनकम टैक्स देहला से परहेज करेला. मास्टर जी लोग क्लास में पढ़वला से परहेज करेला, बाकि ट्यूशन पढ़वला से परहेज ना करे लोग. जउन हो पढ़कुआ लोग पढ़ला से परहेज करेला. नेता लोग विधान परिषद अउर राज्यसभा खातिर होखे वाला वोट से भरसक परहेज करेला. सब सास अपना पतोह से वइसहीं परहेज करेली, जइसे सौतेली माई अपना सौतेला बेटा-बेटी से. बूढ़ लोग छोकरन से परहेज करेला अउर माडर्न जमाना के बेटा-बेटी अपना माई-बाप से परहेज करेला. अपना महीना भर के तनख्वाह से घर चलाये वाला स्वाभिमानी लोग कर्जा लेहला से परहेज करेला. बाकि दहेज लेहला से कउनो बेटा बेचवा परहेज नाहीं करेला. बिलाई जइसे कुकुरे से परहेज करेले वइसहीं कुकुर भरसक बिलारे से. चीनी के बेमारी वाला लोग मिठाई से परहेज करेला बाकी कउनो डॉक्टर अइसन मरीजन से परहेज ना करे. देश के भलाई से परहेज करे वाला लोग अपना लाभ से वइसहीं परहेज ना करे, जइसे कि गठबंधन सरकार चलाये वाली पार्टी सब अपना में परहेज ना राखेलीं सन. बैपारी लोग ईमानदारी से परहेज करेला लोग बाकि ‘वन टू का फोर’ बनइला से परहेज नाहीं करे लोग. पुलिस पाकिटमारन से अउर रेलवे के टीटी लोग बिना टिकस चले वाला लोग से परहेज कइए नहीं सकेला. नुकसान देवे वालन चीज से परहेज कइल होशियारी ह अउर परहेज कइल नीमन बात बा, बाकी रउआ केकरा से परहेज करेनीं ?\nअगराइल आदमी आ जरत अगरबत्ती (बतकुच्चन – १४६)\nविराज भट्ट आ रिंकू घोष के “इ कईसन प्रथा” १४ फरवरी से मुंबई मे


मल्टी स्टारर फिल्म केहू हमसे जीत ना पाई – Anjoria\nजानल मानल निर्माता डा॰ वजाहत करीम आ डा॰ सुरहिता करीम जी के फिल्म्स प्रोडक्शन प्रा॰लि॰ का बैनर में एगो मल्टीस्टारर भोजपुरी फिल्म बनवले बाड़े जवना के लेखक आ निर्देशक हउवें एम॰आई॰राज. एह फिल्म में भोजपुरी सुपर स्टार रवि किशन आ रिंकू घोष के जोड़ी बिदाई आ बलिदान का बाद फेर नजर आवे जा रहल बा. फिल्म के बाकी कलाकारन में सुशील सिंह, मनोज टाइगर, मोहित घई, राजीव दिनकर, महेश राजा, हितेन्द्र पाण्डेय, प्रतिभा पाण्डेय, स्वाति वर्मा, कोमल ढिल्लन, श्रीकंकाणी, अयाज खान, अरुण बख्शी, दीपा ग्रेवाल, प्रमिला आ शाहबाज खान के नाम शामिल बा.\nडा॰ करीम दम्पत्ति के एह देशभक्ति भरल फिल्म “केहू हमसे जीत ना पाई” के शूटिंग उत्तर प्रदेश के गोरखपुर में करावल गइल बा. डा॰करीम एह फिल्म से पहिले दू गो हिन्दी फिल्म “सोच” आ ” दो दिलों के खेल में” बना चुकल बाड़न. उनकर कहना रहे कि ढेर दिन से एगो बढ़िया भोजपुरी फिल्म बनावे के इच्छा मन में रहे आ जब मनलायक स्क्रिप्ट मिल गइल त देशभक्ति के जज्बा वाला एह स्क्रिप्ट पर ऊ फिल्म बनावल तय कर लिहले.\nकेहू हमसे जीत ना पाई के कहानी एस॰ के॰ चौहान के लिखल ह. संगीत सतीश अजय, राम प्रवेश आ अमरेश झा के ह. गीत एस॰के॰चौहान, नफीस आलम, फणिन्द्र राव, संतोष पुरी, श्याम देहाती आ रुस्तम घायल के लिखल बा. कैमरा संचालन आकाश दीप के, एक्शन राम शेट्टी के बा. कार्यकारी निर्माता हवें सुनील सिंह.


टटका खबर (मंगल, 25 अगस्त 2015) – टटका खबर\nअहमदाबाद के सरदार पटेल सार्वजननिक प्रशासन संस्थान से ट्रेनिंग कर के आइल नयका आईएएसन का साथे दिल्ली में प्रधानमंत्री मोदी\nबिना बात भइले आ बीचे में कनेक्शन कटे से परेशान लोग के चिन्ता के आवाज देत प्रधानमंत्री एह पर चिंता जतावत अपना मंत्रियन से कहलन कि एह समस्या से निजात दिआवल बहुते जरूरी बा. साथही देश में डिजिटल क्रांति खातिर ढांचागत प्रगति पर धियान दीहल जाव. तीन साल का भीतर देश के हर गाँव के बिजली चहुँपावे के लक्ष्य पूरा करावे पर जोर देत एकरा प्रगति पर नजर राखे के कहलन.\nशेयर बाजार में सोमार का दिने आइल बड़हन गिरावट के बारे में भारतीय रिजर्व बैंक के डिप्‍टी गवर्नर एस एस मूंदडा के कहना बा कि एहमें घबराए वाला कवनो बात नइखे. ई समस्या थोड़ दिन के बा आ दुनिया भर के अर्थव्‍यवस्‍थन के आपस में जुड़ल रहला से पैदा भइल बा. आजु मंगल का दिने शेयर बाजार में उथल पुथल का बावजूद आखिर में बाजार चढ़ के बंद भइली सँ. सेंसेक्स में 291 अंक आ निफ्टी में 72 अंक के बढ़ोतरी भइल. जबकि चीन के शेयर बाजार में आजुऔ 7.6 प्रतिशत के अउर गिरावट आइल.\nकेन्द्र सरकार के कहना बा कि ऊ जीएसटी जइसन जरूरी विधेयक पारित करावे खातिर संसद के मानसून सत्र के दुसरका सेशन बोलावे का बारे में सोचत बिया. एकरा खातिर विपक्ष से बातचीत चलत बा. कांग्रेस नेता जयराम रमेश के कहना बा कि उनकर पार्टी जी एस टी विधेयक में कुछ संशोधन करा के एकरा के पारित करवा सकेले.\nदेश में धार्मिक जनगणना के आंकड़ा मंगल का दिने उजागर कर दीहल गइल. एह जनगणना में हिन्दूवन के गिनिती लगातार घटल बा जबकि मुसलमानन के संख्या में बढ़ोतरी होखल जात बा. अब देश में हिन्दू 96 करोड़ 63 लाख, मुसलमान 17 करोड़ 22 लाख, ईसाई2करोड़ 78 लाख, सिख2करोड़ 8 लाख, बौद्ध 84 लाख आ जैन समुदाय के लोग 45 लाख हो गइल बा.\nएक रैंक एक पेंशन खातिर आमरण अनशन पर बइठल एगो अउरी पूर्व सैनिक के स्‍वास्‍थ्‍य बिगड़ला का बाद अस्‍पताल में भरती करावे के पड़ल. काल्हु रिटायर्ड कर्नल पुष्पेन्द्र सिंह के अस्पताल में भरती करावे के पड़ल रहे. एह बारे में आजु केन्द्री गृह मंत्री राजनाथ सिंह आ रक्षा मंत्री मनोहर पर्रिकर के बइठल चल रहल बा जवना में अजीत डोभालो मौजूद बाड़न.\nगुजरात में पाटीदार समाज के नेता हार्दिक पटेल के अहमदाबाद के जी एम डी सी मैदान से कुछ देर ला गिरफ्तार कर लिहल गइल काहे कि ऊ बिना इजाजत आमरण अनशन पर बइठल रहले. एह मुद्दा पर आन्दोलन में शामिल अधिका लोग हार्दिक के फैसला के खिलाफ हो गइल आ कहल कि ई हार्दिक के निजी फैसला बा जवना से ऊ लोग सहमत नइखे. बाद में हार्दिक के छोड़ दीहल गइल.\nमध्यप्रदेश आ राजस्थान के स्थानीय निकाय चुनावन में भाजपा के मिलल बड़हन सफलता का बाद आजु मंगल का दिने कर्नाटक के वृह्त बंगलुरू महानगरपालिका परिषद के चुनावो में भाजपा के बहुमत मिलल बा. भाजपा 101 सीट आ कांग्रेस 76 सीट पर जीतल बाड़े. कर्नाटक में कांग्रेस के सरकार बिया.\nबिहार के मुख्‍यमंत्री रहल जीतन राम मांझी आजु बिहार विधान परिषद के सदस्‍यता से इस्‍तीफा दे दिहले. ऊ जदयू के सदस्यतो छोड़ दिहलन.\nयूपी में नया लोकायुक्त के बहाली ले के राज्यपाल राम नाईक आ प्रदेश सरकार का बीच गतिरोध बनले बा. सरकार चाहत बिया कि सेवानिवृत्त न्यायाधीश रवीन्द्र सिंह यादव के लोकायुक्त बनावल जाव आ राज्यपाल चउथो बेर एह फाइल के वापस कर दिहले.\nगाजीपुर जिला के जखनिया विधानसभा क्षेत्र के झोटना गांव में तीन करोड़ रूपिया लगा के बिजली उपकेन्द्र बनावल जाई. ओहिजा के विधायक सुब्बा राम मंगल का दिने एकरा ला भूमि पूजन कइलन आ बतवलन कि केन्द्र सरकार एकरा ला धनराशि जारी क दिहले बिया.\nपिछला 20 अगस्त का दिने गोरखपुर में एगो वकील के हत्या भइला का खिलाफ मंगल का दिने गोरखपुर बन्द रहल. वकील लोग मुख्यमंत्री आ पुलिस प्रशासन के खिलाफ नारा लगावत शहर में जुलूस निकलले.\nबिहार के सगरी विश्वविद्यालयन में अब से पी.जी. में दाखिला लेबे वाली छात्रा लोग के कवनो फीस ना देबे के पड़ी. राज्य सरकार एह बाबत आदेश सगरी विश्वविद्यालयन के भेज दिहले बिया. बाकिर वोकेशनल कोर्स में पीजी करे वाली छात्रा के फीस देबे के पड़ी.\nहिन्दुस्तानी अवामी मोर्चा के राष्ट्रीय अध्यक्ष जीतन राम मांझी बतावत बाड़े कि प्रधानमंत्री नरेन्द्र मोदी के 1 सितंबर का दिने होखे वाला भागलपुर रैली का बाद एनडीए घटक दलन का बीच सीटन के बंटवारा हो जाई.\nमंगल का दिने स्टार इंडिया के सीईओ रहल पीटर मुखर्जी के मेहरारू इंद्राणी मुखर्जी के मुंबई पुलिस उनकर अपने बहिन के हत्या करे का मामिला में गिरफ्तार क लिहलसि. हत्या का बाद ओकर लाशो गायब कर दिहले रही इंद्राणी.\nभारत-पाकिस्तान के बीच बातचीत बहाल करावे में अपना कवनो भूमिका से अमेरिका साफ इनकार करत कहले बा कि एह बारे में कवनो फैसला एही दुनू देशन के नेता लोग के करे के बा.\nनेपाल में सोमार का दिने भड़कल हिंसा का बाद बिहार से सटल सीमा के बन्द करत नेपाल भारत के लोग के आवे पर रोक लगा दिहले बावे. एह बवाल में नाहियो तो पचास लोग के मौत भइल बा आ इलाका तनाव में बा. सबले अधिका हिंसा बिहार से सटल रौतहट आ सरलाही जिला में भइल बा. बीरगंज, गौर, मलंगवा, आ जनकपुरो में हालात तनाव के बा.\nबलिया शहर के इंदू मार्केट के पीछे एगो कपड़ा दुकान से कपड़ा चोरावत चार गो औरतन के सीसीटीवी का मदद से पकड़ लीहल गइल. 22 अगस्त का दिने पाँच गो मेहरारू कपड़ा खरीदे चहुँपल रहली आ कुछ कपड़ा अपना झोरा में चोरा के निकल गइल रही सँ. बाद में जब एक बंडल सूट के कपड़ा गायब मिलल त सीसीटीवी देखल गइल आ एह औरतन का बारे में जानकारी मिलल.\nदिल्‍ली के मुख्‍यमंत्री अरविन्‍द केजरीवाल आजु प्रधानमंत्री नरेन्‍द्र मोदी से भेंट कइलन. उनका साथे दिल्ली के उपमुख्यमंत्री मनीष सिसोदियो मौजूद रहले. केजरीवाल कहलन कि अगर केन्द्र सरकार साथ देव त ऊ दू साल में दिल्ली के चमका दीहें.


बीस मार्च से यूपी में सेना के भर्ती रैली – टटका खबर\nबीस मार्च से यूपी में सेना के भर्ती रैली\nMar 19, 2012 सेना भरती रैली\nएह बीस मार्च से लखनऊ छावनी के 11वीं गोरखा राइफल्स रेजीमेंटल सेंटर मैदान में सेना के भरती रैली शुरू होखे वाला बा. दौड़ में शामिल होखे खातिर मिले वाला टोकन भरती स्थल से अलगा जगहा दिहल जाई.\nमध्य कमान के प्रवक्ता बतवले बाड़न कि सबेरे पांच बजे से दस बजे ले दौड़ में शामिल होखे वाला टोकन रेसकोर्स मैदान में दिहल जाई. ओहिजा से टोकन ले के उम्मीदवार रेसकोर्स के किनार धइले 11वीं गोरखा राइफल्स रेजीमेंटल सेंटर मैदान चहुँपीहें. रेसकोर्स जाये खातिर सुल्तानपुर का ओर जाये वाली बस से दिलकुशा चौराहा पर उतरीहें आ ओहिजा से बहादुर शाह मार्ग होखत रेसकोर्स मैदान चहुँपीहें. परिवहन निगम चारबाग आ आलमबाग ले आवे वाली रूट नंबर 66 आ 68 के बस छावनी ले चलाई.\nसेना के अधिकारी चेतवले बाड़न कि केहू के कवनो हाल में आपन मूल दस्तावेज मत देसु. अगर कवनो सेना के जवान वर्दी में दस्तावेज जमा करावत होखे त ओकरा से पावती रसीद जरूर ले लेसु.\n20 मार्च के होखे वाला सैनिक नर्सिग सहायक भरती खातिर खाली लखनऊ, अमेठी आ वाराणसी कार्यालय के अंतर्गत आवे वाला अभ्यर्थी शामिल होखीहें.\n21 मार्च का दिने फतेहपुर आ महोबा जिलन के उम्मीदवार सैनिक जीडी, टेक्नीकल, लिपिक, स्टोरकीपर तकनीकी, ट्रेड्समैन खातिर दौड़ में शामिल होखीहें. कानपुर देहात (रमा बाई नगर)के अभ्यर्थी सैनिक ट्रेड्समैन खातिर दउड़ीहें.\n22 मार्च के बांदा, उन्नाव आ चित्रकूट के अभ्यर्थी सैनिक जीडी, टेक्नीकल, लिपिक, स्टोरकीपर तकनीकी आ ट्रेड्समैन बहाली रैली में दउड़ीहें.\n23 मार्च के लखनऊ जिला के उम्मीदवार सैनिक जीडी, टेक्नीकल, लिपिक, स्टोरकीपर तकनीकी, ट्रेड्समैन बहाली खातिर रैली में शामिल होखीहें.\n24 मार्च के कानपुर देहात (रमाबाई नगर) जिला के उम्मीदवारन खातिर सैनिक जीडी, तकनीकी, लिपिक आ स्टोरकीपर तकनीकी के बहाली भरती रैली होखी. साथ ही लखनऊ भर्ती कार्यालय के अंतर्गत आवे वाला सगरी 13 जिला के के सिख (मजहबी व रामदासिया) आ भारतीय मूल के गोरखा रैली में शामिल हो सकीहें.\nकुल 6388 गो बहाली\nखेल देश-दुनिया राजनीति रोजी-रोजगार व्यापार शिक्षा


का वीर सावरकर के 'भारत रत्न' मिले के चाही? (भोजपुरी) - Decoding Dream India\nApril 3, 2021 May 14, 2020 by Gaurav Singh\nभारत रत्न भारत के सर्वोच्च नागरिक सम्मान ह| इ सम्मान राष्ट्रीय सेवा खातिर देवल जाला| एह सेवा में कला, साहित्य, विज्ञान, सार्वजनिक सेवा अउरी खेल शामिल बा| महाराष्ट्र चुनाव में जब से भारतीय जनता पार्टी (BJP) अपना संकल्प पत्र में विनायक दामोदर सावरकर के भारत रत्न दिलवावे के वादा कईलस, तब से एह वादा के साथे सावरकर के लेके चर्चा के दौर एक बार फिर से शुरू हो गईल बा| कुछ लोग एकरा पक्ष में बा त कुछ लोग एकरा विरोध में बा| वीर सावरकर भारतीय स्वतंत्रता संग्राम के क्रांतिकारी रहले| एकरा साथे उहाँ के एगो राजनेता, वकील, लेखक अउरी हिंदुत्व दर्शनशास्त्र के प्रतिपादक रहनी| मुस्लिम लीग के जवाब में उहाँ के हिंदु महासभा से जुड़के हिंदुत्व के प्रचार कईले रहनी| हालाँकि वर्ष 2000 में वाजपेयी सरकार तत्कालीन राष्ट्पति केआर नारायणन के लगे सावरकर खातिर भारत के सर्वोच्च नागरिक सम्मान ‘भारत रत्न’ देवे के प्रस्ताव भेजल गईल रहे, लेकिन उहाँ के एकरा के स्वीकार ना कईनी|\nएह संकल्प पत्र के मुखर विरोधी पूर्व ‘आम आदमी पार्टी’ के नेता आशुतोष, राजनितिक विचारक उर्मिलेश अउरी तमाम विपक्षी दल के नेता लोग बा| हालाँकि, लगभग सभे एके सुर वाला सवाल जरूर खड़ा कईले बा लेकिन उहाँ सभे के बात एकतरफा अउरी विरोधाभाषी बा| उहाँ सभे के सारा बातन के चार गो मुख्य प्रश्न में बाँट देले बानी जवना के उत्तर एह लेख में देवे के कोशिश करब| एह सभ लोग रटल एकतरफा तर्क आम जन मानस में अमूमन ओही तरह के अवधारणा आ अन्धविश्वास के रूप ले चुकल बा|\nसबसे पाहिले आशुतोष अपना लेख “सावरकर को क्यों नहीं मिलना चाहिए ‘भारत रत्न’?” में लिखले बानी कि\n“सावरकर के जीवन में कव गो अईसन पहलु बा जवन उहाँ के देशभक्ति के कटघरा में खड़ा करत बा| एकरा बावजूद मोदी सरकार सावरकर के ‘भारत रत्न देवे प आमादा बिया त फिर ओकरा सार्वजनिक स्तर पर घोषणा कर देवे के चाही कि महात्मा गाँधी ओह लोग के आराध्य नइखन| गाँधी जी के तस्वीर हटा के सावरकर के तस्वीर सरकारी कार्यालयन में लगा देवे के चाही|”\nसबसे पहिले हमार एह बात प असहमति बा कि का कोई भी इन्सान ‘आराध्य’ हो सकेला? बुजुर्ग लोग के प्रेरणा के श्रोत मानल जा सकेला| अगर रउआ ‘आराध्य’ देवता के रूप में ढाले के कोशिश करत बानी त निसंदेह आपन सोच के सिमित कर रहल बानी| हमार मानना बा कि कवनो व्यक्ति अंतिम सत्य ना हो सकेला चाहे सावरकर होखस, गाँधी होखस, आंबेडकर या नेहरु होखस| सभे में कुछ अच्छाई रहे आ कुछ बुराई भी रहे| लेकिन सेलेक्टिव रूप में राजनितिक मकसद से उपयोग कईल निसंदेह दुखद बा| हो सकेला कि आज के समय में हमनी के बीच कवनो युवा होखे जवन स्वतंत्रता सेनानी से आगे के सोंच रखत होखे| दूसरा बात, आशुतोष जे हमेशा समावेशी (Inclusivist) विचार प बल देत रहेला, लेकिन अपना से अलग मत वाला के साथ उहाँ के व्यावहारिकता अनन्य (Exclusivist) बा| वीर सावरकर के फोटो ऑफिस में लगावे खातिर इ कवनो जरूरी शर्त नइखे कि गाँधी जी के फोटो हटावे के परी|\nभारत के इतिहास में सबसे बड यदि पाप कोई कईले बा त उ नाथूराम गोडसे कईले बाडे| गोडसे महात्मा गाँधी के मार के उहाँ के विचार के अंतिम सत्य बना देले बा| ओह विचार पर कवनो चर्चा ना हो सकेला| उहाँ के मार के गांधीजी के विचार के अमर क देले| कई एक गो अईसन उहाँ के फैसला रहे जवना प डिबेट हो सकत रहे ओह डिबेट के मार देहले| एह से जब भी2अक्टूबर आवे ला त डिबेट हमेशा गाँधी बनाम गोडसे बन के सिमित रह जाला| निसंदेश बापू कई गो अच्छा काम कईले बानी जेकरा खातिर हमनी के उहाँ के इयाद करनी जा| लेकिन कई गो अईसन कदम भी रहे जहाँ प्रश्नवाचक चिन्ह खड़ा होला, लेकिन डिबेट संभव ना हो पावेला| काहे? काहे कि देश के वामपंथी इतिहासकार अउरी बाद के सरकार उहाँ के भगवान बना के आपन राजनितिक ढांचा तईयार कईले रहे| कोई भी अईसन स्वतंत्रता सेनानी नईखे जे गलती नइखे कईले| इ हमनी के राजनितिक दलन के कला ह कि हमनी के ओकरा के कवना पैटर्न में पिरोवेनिजा|\nदूसरा सवाल वीर सावरकर प सवाल खड़ा करत श्री आशुतोष कहत बाड़े कि\n“गाँधी जी के हत्या के आरोप में सावरकर के गिरफ़्तार कईल गईल रहे| नाथूराम गोडसे सावरकर के भक्त रहले| जब सावरकर के गिरफ़्तार कईल गईल रहे तब सरदार वल्लभ भाई पटेल गृह मंत्री रहले| गाँधी के हत्या में सावरकर के ख़िलाफ़ मुक़दमा चलल रहे| गवाह के कमी के चलते सावरकर के ‘तकनीकी आधार’ प अदालत बरी कर देलस| सवाल इ उठता कि अगर गाँधी के हत्या के आरोप से मुक्त भईल व्यक्ति के ‘भारत रत्न’ देवे के वकालत कईल जा सकत बा?”\nपहिला बात, आशुतोष के कानून के समझ होखे के चाही| या त नइखे या बा त उहाँ के मगरुरी करत बानी| आरोपी अउरी दोषी में अंतर होला| आरोपी कोई बन जाला| जब तक उ साबित नइखे होत कोर्ट में तब तक उ बेगुनह्गार बा|अगर बाइज्जत बरी हो जात प त कवनो तरह से दोष छोड़ी आरोप भी ना रह जाला| जबरजस्ती के ‘तकनिकी आधार’ शब्द जोडला से बौधिक समाज भी गुनाहगार साबित नइखे कर सकत| मान ली अगर कोई के सजा भी होता अगर उ सजा काट के बहरी आ जात बा त उ एकदम आम इन्सान लेखा बेगुनाह्गार कहाई| दूसरा बात, इ बात आशुतोष के भी पता होई कि इंदिरा गाँधी वीर सावरकर के सम्मान में स्टाम्प जारी कर चुकल बानी| स्टाम्प कवनो ऐरा-गैरा खातिर जारी ना होला| इंदिरा गाँधी ना त आरएसएस के रही आ बीजेपी पार्टी से रही| एह बात के भी समझे के चाही| जब स्टाम्प पेपर जारी हो सकेला त ‘भारत रत्ना’ काहे ना मिल सकेला?\nतीसरा बात, गाँधी जी के हत्या अउरी ‘भारत रत्न’ में दूर दूर तक रिश्ता नइखे| जबरजस्ती में बुद्धिजीवी लोग रिश्ता गढ़े के कोशिश करत बा| सोचे वाला बात इ बा कि ‘भारत रत्न’ शुरू 1954 में भईल आ गाँधी के हत्या 1948 में भईल| ‘भारत रत्न’ देवे खातिर इ कवनो शर्त नइखे कि उ गाँधी के हत्या में आरोपी या दोषी रहे कि ना| सबकुछ खातिर गाँधी लैंडमार्क नइखे बन सकत| काहे कि गाँधी जी अंतिम सत्य नइखन| उहाँ के ‘आराध्य’ देवता ना बल्कि आम इन्सान रहनी| उदहारण के रूप में, स्वामी श्रद्धानन्द जी भी एगो बरियार स्वतंत्रता सेनानी रहनी, स्वामी दयानन्द सरस्वती के शिक्षान के प्रसार कईनी| स्त्री-शिक्षा के प्रचार कईनी| हिन्दू-मुस्लिम एकता के बात कईनी| चुकी उहाँ के विचार हिंदूवादी रहनी एह से 23 दिसम्बर 1926 के ठीक गाँधी जी के तरह अउरी ओही तरह के कारण प अब्दुल रशीद धर्म-चर्चा के बहाना से उनका कक्ष में प्रवेश करके गोली मारके हत्या कर देलस| अफ़सोस इतिहास सिर्फ ‘गोडसे के जानेला लेकिन अब्दुल के ना|\nरउआ पता बा कि महात्मा गाँधी जी एह हत्या प कईसे प्रतिक्रिया देले रही? उहाँ के हत्या के दू दिन बाद यानी 25 दिसम्बर, 1926 के गुवाहाटी में आयोजित कांग्रेस के अधिवेशन में जारी शोक प्रस्ताव में जवन कुछ गाँधी जी कहनी उ स्तब्ध करने वाला रहे| गांधी जी के शोक प्रस्ताव के उद्बोधन के एगो उद्धरण कुछ अईसन रहे “मैंने अब्दुल रशीद को भाई कहा और मैं इसे दोहराता हूँ। मैं यहाँ तक कि उसे स्वामी जी की हत्या का दोषी भी नहीं मानता हूँ। वास्तव में दोषी वे लोग हैं जिन्होंने एक दूसरे के विरुद्ध घृणा की भावना को पैदा किया। इसलिए यह अवसर दुख प्रकट करने या आँसू बहाने का नहीं है।“ गांधी जी अपना भाषण में इहो कहनी कि ”… मैं इसलिए स्वामी जी की मृत्यु पर शोक नहीं मना सकता। हमें एक आदमी के अपराध के कारण पूरे समुदाय को अपराधी नहीं मानना चाहिए| अब हमार सवाल इ बा कि महात्मा गाँधी के हत्या नाथूराम गोडसे कईलस फिर सालों से गाँधी जी के अनुयायी पूरा आरएसएस समाज के काहे कटघरा में खड़ा करत आ रहल बा?\nआशुतोष एकरा अलावां तीसरा मुद्दा ‘माफीनामा’ वाला पत्र के भगत सिंह से तुलनात्मक अध्ययन करके अपना बात के मजबूत करे के कोशिश कईले बानी| एह विचारधारा के लेखक के खूबी इ बा कि जहाँ जवन फिट होला ओकरा के फिट करके आपन बात प अडिग रहे के कोशिश करेला लोग| श्री आशुतोष के कहना बा कि भगत सिंह माफ़ी ना मंगले लेकिन सावरकर माफ़ी मंगले रहन एह से उ देश भक्त नइखन| उहाँ के कहनाम बा कि सावरकर अंग्रेजन खातिर काम कईले रहले|\nपहिला बात एह बिंदु में भगत सिंह फिट भईले त भगत सिंह के उपयोग कईल गईल| गाँधी के ना| का आशुतोष के इ बात के पता नइखे कि महात्मा गाँधी अंग्रेजन खातिर का कईले रहे बोअर युद्ध में? अंग्रेज बाकायदा गाँधी जी के ‘केसर-ए-हिंद’ के सम्मान से सम्मानित तक कईले रहले| अब रुआ खुद बताई कि अंग्रेज जेकरा के केसर-ए-हिंद देले रहे उ अंग्रेज के खिलाफ आ देशभक्त रहे कि उ जेकरा के अंग्रेज कालापानी के सजा दे देले रहे उ देशभक्त रहे? निसंदेश शुरू में गाँधी जी अंग्रेजन के करीब रहले बाद में अंग्रेजन के मुखालफ़त भी कईले अउरी आन्दोलन भी कईले|अइसे में उहाँ के बाद के काम के आधार प ‘आराध्य’ बना देनी आ जे 1857 के क्रांति के लेखन के माध्यम से नया मोड़ अउरी नया उर्जा देके देश में एगो जोश भर देलस उ देशद्रोही हो गईल?\nशायद इ बात आशुतोष के भी पता होई कि भगत सिंह भी सावरकर के लिखल किताब ‘Indian War of Independence 1857′ के बहुत बड फैन रहन| एह किताब के अंग्रेज बैन कर देले रहन सन| इ किताब उहाँ के 25 साल के उमिर में लिखले रही जवना उमिर में नौजवान अपना महबूब के पल्लू से बहरी ना निकल पावेला| एह व्यक्ति के प देशभक्ति के सवाल खड़ा कईल बेईमानी बा| एह से बात इमोशनल अउरी एकतरफा ना होखे के चाही| सावरकर के एह बात के अंदेशा रहे कि जब भी उनकर किताब छपी ओकरा के पाहिले जब्त हो जात रहे| काहे? अगर उ कंटेट अंग्रेज के खिलाफ ना होइत त काहे जब्त होइत? जवान अंग्रेज उहाँ के किताब के बैन कईलस, छपे से पाहिले जब्त कर लेत रहे अउरी काला पानी के सजा देलस ओकरा प देशभक्ति के कटघरा में खड़ा कईल बिलकुल अन्याय बा|\nओही सेलुलर जेल में अपना हाथ से लिख के एह किताब के उहाँ के तीन कॉपी बनइले रही| एगो कॉपी अपना भाई बाबा राव सावरकर के भेजले रहन| दूसरा कॉपी फ्रांस में भिकाजी कामा के भेजले रहले| तीसरा कॉपी कुतिन्हो के भेजले रहले| चुकी उ किताब मराठी में लिखल रहे| भिकाजी कामा अउरी लाला हरदयाल मिलके ओकरा के इंग्लिश में अनुवाद कईले| ओह घरी के सारा स्वतंत्रता सेनानी ओह किताब से प्रभावित रहले| इ कहल जाला कि अंग्रेजन के खिलाफ ‘गदर पार्टी’ ओही किताब से प्रभावित होके बनल रहे| भगत सिंह अतना प्रभावित रहन उहाँ के लेखनी से कि राजाराम शाश्त्री के साथे मदद के एकरा के छपवावे के कोशिश कईले| नेताजी सुभाष चन्द्र बोस के सहायता से एकरा के तमिल में छपवावल गईल रहे| इ किताब ब्रिटिश थ्योरी “Revolt of 1857 as sepoy mutiny” के चुनौती देके इ साबित कईले रहे “1857 movement as first war of independence”\nरहल बात ‘माफीनामा’ के त महात्मा गाँधी भी गाँधी-इरविन पैक्ट के दौरान भगत सिंह अउरी उनकर साथिन के माफ़ी देवे के प्रस्ताव रखले रहन| इतिहास के कवनो भी इवेंट के संकीर्ण मानसिकता से ना लेवे के चाही| बहादुरी अउरी बेवकूफी में एगो फर्क होला| सिर्फ जान देल लड़ाई के तरीका ना होला| इ सब लडे के एगो शैली ह| वीर सावरकर के कलम में ताकत रहे| उहाँ के बहार आवल जरूरी रहे| एकरा के ईगो प ना लेवे के चाही| जेल में रहके उ ना कर पैईते जवन बाहर आके करे में सफल भईल रही| उदहारण के रूप में: वीर शिवाजी के शैली ‘गुरिल्ला युद्ध’ रहे त का ओह युद्ध शैली के रउआ कायर कहब? बिलकुल ना| युद्ध लडे के अलग अलग शैली होला आ सब शैली सही होला| चाहे गाँधी जी के शैली होखे, भगत सिंह के शैली होखे, सुभाष चन्द्र बोस के शैली होखे या फिर वीर सावरकर के शैली होखे|\nआशुतोष ने अंतिम अउरी चौथा सवाल इ बा कि गाँधी जी के ‘भारत छोडो आन्दोलन’ में जब सब लोग लाठी खात रहन त उ काहे ना हिस्सा लेले?\nइ मुद्दा भी एकतरफा उठावल जाला| गाँधी जी के नेतृत्व में “भारत छोडो आन्दोलन 1942” के जब आगाज भईल तब बहुत लोग शामिल ना रहे जवना प कबो सवाल ना खड़ा होला| आशुतोष के इ बात पता होई कि वामपंथी पार्टी भी एह आन्दोलन में शामिल ना भईल रहे| फिर वामपंथी पार्टी के देशद्रोही काहे ना कहल जाला? का कारण रहे? अंतराष्ट्रीय वैचारिक इश्क| चुकी दूसरा विश्व युद्ध के दौरान ब्रिटेन अउरी वामपंथी रूस दुनो एके दल में रहे त उ अपना वामपथी भाई के साथी ब्रिटिश के भारत में कईसे विरोध करो? सोचीं जवन वामपंथी पार्टी देश के उपरे आपन विचारधारा के महत्त्व देता उ देशभक्त बा आ जवन अपना देश खातिर सब सब कईलस उ देशद्रोही? गजब के एनालिसिस हमनी के इतिहासकार लोग कईले बा|\nइहाँ तक कि डॉ. भीमराव आंबेडकर भी एह आन्दोलन में भाग ना लेले रहन| उहाँ के इतिहास के कवनो आन्दोलन में एक्टिव रूप से भाग ना लेले रही जवन राजनितिक स्वतंत्रता के लड़ाई अंग्रेजन के खिलाफ रहे| उहाँ के सामाजिक स्वतंत्रता के लड़ाई लड़ले रहनी| त का उहाँ के भी देशद्रोही हो गईनी? डॉ. आंबेडकर त इहाँ तक कि कांग्रेस के खुला विरोध कईनी आ दलित के शामिल ना होखे के सन्देश तक देले रही| त का देश के सारा दलित देशद्रोही हो गईल? इ सब ईगो खाली नैरेटिव ह जवन दक्षिणपंथी विचारधारा के खिलाफ झूठा अउरी एकतरफा प्रचार करके खातिर तईयार कईल गईल बा| सभे के लडे के तरीका अलग रहे, सभे के मुद्दा अलग रहे| कोई गलत न रहे| गलत उ बा जे इतिहास के एगो पन्ना के गलत आ सेनानी के देशद्रोही साबित करे में लागल बा|\nगाँधी जी खुद बोअर के युद्ध में खुलके अंग्रेजन के साथ देले रही| ओकरा खातिर उहाँ के ‘केसर-ए-हिंद’ के सम्मान से अंग्रेज सम्मानित भी कईले रहलसन| उहाँ के 1100 श्रमदान करे खातिर एगो ‘इंडियन एम्बुलेंस कोर्प’ के भी स्थापना कईले रहनी| त का गाँधी जी देशद्रोही हो गईनी? का उहाँ के देशभक्त ना रहनी? प्रथम विश्वयुद्ध में अंग्रेजन के साथ देवे के पक्ष में गाँधी जी रही त का उहाँ के देशद्रोही हो गईनी? हद तो तब हो गईल जब ‘ओटोमन एम्पायर’ खातिर भारत में ब्रिटिश के विरोध भईल आ ओकरा के हिन्दू-मुस्लिम एकता के रूप में देखल गईल जवना के हमनी के ‘खिलाफत आन्दोलन’ कहेनी जा| ओटोमन एम्पायर खातिर गाँधी जी आन्दोलन के समर्थन देनी लेकिन द्वितीय विश्वयुद्ध में सुभाषचंद्र बोस के समर्थन ना कईनी कि अंग्रेज के खिलाफ जर्मनी अउरी जापान के समर्थन कईल जाव| इ देशभक्ति रहे लेकिन जवन सावरकर कईले उ देशद्रोह रहे|\nहालाँकि अपना लेख में आशुतोष एह बात के भी मानत बाड़े कि सावरकर एगो बहादुर स्वतंत्रता सेनानी रहले| उहाँ के एह बात के भी स्वीकार्य कईले बानी कि वीर सावरकर हिंदू-मुस्लिम एकता के भी बात कईले रहले| 1857 के विद्रोह प लिखल उनकर किताब एह बात के गवाही बा| जतना भी बतकुचन अभी के समय में होता उ सब सिर्फ अउरी सिर्फ राजनीती से प्रभावित बा| उदारवादी, वामपंथी विचार के प्रयास बा कि इतिहास के साझा ना होखे दिही अउरी आपन एकछत्र काबिज कईले रही चाहे एकरा खातिर खुद के बात के विरोधाभाष काहे ना करे के परे| जब वीर सावरकर के अतना प्रभाव स्वतंत्रता सेनानी प रहे आ उहाँ के हर तरह से एह देश खातिर आपन जीवन के हिस्सा देले बानी त काहे ना ‘भारत रत्न’ मिले के चाही?\nAmazon | The Indian War of Independence 1857\nSatya Hindi | सावरकर को क्यों नहीं मिलना चाहिए ‘भारत रत्न’?\nDecoding Dream India | Does Savarkar deserve Bharat Ratna?\nJagaran | गांधी जी की पुण्यतिथि : एक कड़वा सच\nSatya Hindi | सावरकर-गोडसे से जुड़े ऐतिहासिक तथ्यों को कैसे छुपाएगी बीजेपी?\nAaj Tak | कांग्रेस नेता ने मोदी सरकार से की मांग


Detention Watch गिरफ़्तारी पर गश्त: राम चंद्र सिह, पुत्र - स्व0 सरत सिह उर्फ सौदि सिह, निवासी :- जिला - भागलपुर, राज्य - बिहार के स्पेशल सेंट्रल जेल - भागलपुर के अन्दर न्यायिक हिरासत मे मौत पर शिकायत के सन्दर्भ मे !\nराम चंद्र सिह, पुत्र - स्व0 सरत सिह उर्फ सौदि सिह, निवासी :- जिला - भागलपुर, राज्य - बिहार के स्पेशल सेंट्रल जेल - भागलपुर के अन्दर न्यायिक हिरासत मे मौत पर शिकायत के सन्दर्भ मे !\nविषय :- दिनांक - 27/12/2011 को श्री / सुश्री राम चंद्र सिह, पुत्र - स्व0 सरत सिह उर्फ सौदि सिह, निवासी :- जिला - भागलपुर, राज्य - बिहार के स्पेशल सेंट्रल जेल - भागलपुर के अन्दर न्यायिक हिरासत मे मौत पर शिकायत के सन्दर्भ मे !\nPosted by detentionwatch गिरफ़्तारी पर गश्त at 12:14 AM


रिंकू के कवनो जोड़ नइखे भोजपुरी सिनेमा में – Anjoria\nरिंकू के कवनो जोड़ नइखे भोजपुरी सिनेमा में\nअप्रैल 5, 2011\nभोजपुरी के मौजूदा दौर के नायिका लोगन में सिर्फ आ सिर्फ रिंकूए घोष बाड़ी जे हिन्दी फिल्म कइली, दू दू गो धारावाहिक कइली आ जब भोजपुरी सिनेमा में अइली त बेजोड़ बन गइली. उनुका के टक्कर देबे वाला दोसर कवनो नायिका नइखे लउकत. भोजपुरी फिल्म “बिदाई” में उनुकर भूमिका यादगार बन गइल बा. आज हर नायक के पसन्दीदा नायिका बन चुकल रिंकू घोष हालही में रविकिशन का साथे “केहू हमसे जीत ना पाई” के शूटिंग पूरा कइली ह. फिल्म “आखिरी रास्ता” में उनुकर निरहुआ का साथे बनल जोड़ी लोग के बहुत पसन्द आइल बा. रिंकू घोष के सेक्सी लुक आ चुलबुलापन लोग के दिल जीत लिहलसि एह फिल्म से. रिंकू घोष मनोज तिवारी, रवि किशन, दिनेश लाल यादव निरहुआ, पवन सिंह, विनय आनन्द सबका साथे सबले बेसी सफल फिल्म दिहले बाड़ी. साँचहू भोजपुरी सिनेमा में रिंकू के जोड़ नइखे.\nतहलका मचवले बाड़न शुभम तिवारी\nआवत बिया करेंट मारे गोरिया


October 9, 2011 Editor मनोरंजन 1\nभोजपुरी के मेगा स्टार मनोज तिवारी के फिल्म “बंधन टूटे ना” के हरियाणा में चलत अंतर्राष्ट्रीय फिल्मोत्सव में शामिल कइल गइलबा. एह फेस्टिवल में इंगलैण्ड, जर्मनी, रोमानिया, रूस आ कोरिया समेत सत्तर देश के फिलिम देखावल जाई. भोजपुरी के अकेला फिल्म बंधन टूटे ना के एह महोत्सव में शामिल कइल गइल बा. चंडीगढ़ से नब्बे किलोमीटर दूर यमुनानगर में चलत एह फेस्टिवल में मनोज तिवारी के मुख्य अतिथि का रूप में बोलावल गइल बा. (शशिकांत सिंह)\nहिन्दी उपन्यास पर बनल भोजपुरी फिल्म “सईयाँ ड्राइवर बीबी खलासी” भोजपुरी सिनेमा में एगो नया दौर चलावे के कोशिश करी जवना से कि फिलिमन के कथा, पटकथा आ संवाद के स्तर सुधारल जा सके. रामधारी सिंह दिवाकर के लिखल उपन्यास “माखनपोखर” पर एह फिल्म के कहानी आधारित बा. मुख्य भूमिका रिंकू घोष आ नवोदित अभिनेता अनुज गुप्ता के बा.(प्रशान्त निशान्त)\nएह नवरात में माहिया इंटरटेनमेंट के अलबम “जय माँ वैष्णवी” रिलीज भइल. एह हिन्दी वीडियो अलबम में गीत अदालत साहिल के लिखल आ संगीत अनुराग सिन्हा के सजावल ह. निर्देशन अनिल राज कइले बाड़न. अलबम में कुल आठ गो गाना बाड़ी सँ.(रंजन सिन्हा)\nभोजपुरिया सिनेमा के मशहूर निर्माता कंपनी आदि शक्ति इंटरटेनमेंट के जलवा एहु साल बरकरार लउकत बा. एह कंपनी के एह साल दिलजले, दुश्मनी, लड़ाई ल अँखिया ए लौंडे राजा सुपर हिट रहली सँ त गुंडईराज के गिनिती हिट फिल्मन में भइल. “मर्द नं एक” फिल्मो बढ़िया बिजनेस कर देखवलसि. एह घरी आदिशक्ति के रविकिशन अभिनीत आ राजकुमार पाण्डेय निर्देशित फिल्म “पियवा बड़ा सतावेला” फ्लोर पर बा.(प्रशान्त निशान्त)\nभोजपुरी निर्माता लोग के शिकायत रहेला कि औरत सभ फिलिम देखे ना आवेली. बाकिर पिछला दिने एह शिकायत के झूठिलावत मेहरारूवन के बड़हन भीड़ छपरा के शिल्पी सिनेमा पर जुटल जहाँ “कभी आवे ना जुदाई” के प्रदर्शन होखे वाला रहे. सबेरे साढ़े आठ बजे से फिल्म के प्रदर्शन शुरू भइल रहे तबहियो ई भीड़ जुटल. एह फिल्म में पहिला बेर भोजपुरी सिनेमा में रेड वन कैमरा के इस्तेमाल भइल बा. निर्देशक विवेक कुमार राव के एह फिल्म के मुख्य कलाकार बाड़े पंकज केसरी, प्रियंका पाठक, सेजल शर्मा, रजा मुराद, इसरत अली आ विनय बिहारी जइसन सधल कलाकार. एह फिल्म के निर्मात्री प्रिया भट्टाचार्य के कहना बा कि ई फिलिम भोजपुरी सिनेमा के खराब बन गइल छवि के तूड़ी आ लोग परिवार संगे भोजपुरी फिलिम देखे आवे लागी. (शशिकांत सिंह)\nभोजपुरी के स्टार अदाकारा अक्षरा सिंह महबीर बैनर तले बने जा रहल फिलिम “महारानी” में महारानी के माथ भूमिका करीहें. पिछला दिने एकर घोषणा निर्माता रामानन्द चौधरी मुंबई में कइलन. विराज भट्ट फिल्म के नायक रहीहें. फिल्म में नौ गो गीत बाड़ी सँ जवना के रिकार्डिंग करावल जा रहल बा. फिल्म के शूटिंग बिहार आ युपी में करावल जाई.(संजय भूषण पटियाला)\nमनोहर एस झा के भोजपुरी फिल्म “मेहरारू चाहीं मिल्की व्हाइट” के शूटिंग पूरा हो गइल बा आ अब एहपर पोस्ट प्रोडक्शन के काम हो रहल बा. एह रोमांटिक पारिवारीक फिल्म में रानी चटर्जी आ प्रियेश सिन्हा मुख्य कलाकार बाड़े आ एकर पूरा शूटिंग मुंबईये में करावल गइल बा. एकर दू गो आयटम नम्बर सीमा सिंह आ पुर्णिला राय पर फिल्मावल गइल बा.(संजय भूषण पटियाला)\nइंडस सिने प्रोडक्शन प्रा॰लि॰ का बैनर में निर्माता जय विजय सिंह, अरुणेश आ अनिल कुमार त्रिवेदी के फिल्म “दामाद चाहीं फोकट में” जल्दिये रिलीज होखे वाला बा. एकर निर्देशन कइले बाड़न बाल किशन सिंह. एकर आठ गो गीत सतीश तिवारी आ महेश कुमार के लिखल बा जवना के संगीत दिहले बाड़े के॰रत्नेश. बाल किशन सिंह का निर्देशन में बने वाली ई पहिला फिलिम हवे. उनुकर दोसरकी फिल्म “गबरूआ भाग गइल” बने वाला बा. दामाद चाहीं फोकट में के मुख्य कलाकार हउवें विनय आनन्द, नैना ओम, राजेश सिंह, श्वेता मिश्रा, सोनम अरोड़ा वगैरह.(संजय भूषण पटियाला)\nअंडरवर्ल्ड डॉन दाउद इब्राहिम आ छोटा राजन के दुश्मनी अब भोजपुरियो सिनेमा का परदा पर देखावल जाई. एह फिल्म के नाम बा “दंगल” जवना के मुहुर्त पिछला दिने मुंबई का अंधेरी में चारबंगला, म्हाडा में करावल गइल. मकबूल आ दिवाकर कुमार के बनावल एह फिलिम के निर्देशन करीहें श्रीधर शेट्टी. अंडरवर्ल्ड डॉन का भूमिका में विनय आनन्द बाड़न.मकबूल के कहना बा कि अबहीं फिल्म खातिर रिसर्च हो रहल बा आ ओकरे पर फिल्म आधारित होखी. शूटिंग यूपी आ बिहार में करावल जाई. (शशिकांत सिंह)\nएह नवरात्रि में भोजपुरी मेगास्टार आ लोक गायक मनोज तिवारी “मृदुल” के नया अलबम “माता ने बुलाया है” के लांचिंग दिल्ली के छतरपुर धाम में एगो धार्मिक कार्यक्रम में कइल गइल. एह अलबम में मनोज तिवारी का साथे प्रमोदो पाण्डेय के आवाज बा. एह अलबम के शूटिंग बनारस में भइल रहे. बिकॉन म्यूजिक एह अलबम के देश के हर कोना आ विदेश तकले पहुँचवले बा.(शशिकांत सिंह)\nपिछला कई दिन से अतिव्यस्तता का चलते नया सामग्री समय पर ना दिहल जा सकल रहे. अब या त ऊ सगरी सामग्री छोड़ दिहतीं या एह तरह संक्षेपे में सही बाकिर रउरा सभ का सामने परोस दीं, इहे विकल्प रहे. एहहालाता में हम एह विकल्प के चुनले बानी. जइसहीं खबरन के बैकलाग खतम हो जाई फेर से विस्तार में खबर दिहल शुरू कर दिहल जाई.\nNAVJOT KUMAR KARN\nmanoj tiwari is no.1 actor and singer of bhojpuri cinema


दिल्ली बीजेपी अध्यक्ष एससी से बे इज़्ज़त बरी: आज तो दैनिक भास्कर बाजी मार ली !! |\nHomeअखबारनामादिल्ली बीजेपी अध्यक्ष एससी से बे इज़्ज़त बरी: आज तो दैनिक भास्कर बाजी मार ली !!\nNovember 23, 2018 अखबारनामा, नज़रिया 0


लेकिन पिंकिया कहाँ बिया? – Anjoria\nलेकिन पिंकिया कहाँ बिया?\nअक्टूबर 2, 2013 भोजपुरी, लोक कवि अब गाते नहीं\nयाद पड़त बा. ओह दिन खबर पढ़ले रहीं कि बालेसर ना रहलें. बालेसर का बारे में जानकारी बटोरे खातिर नेट हँउड़े लगनी त दयानंद पाण्डेयजी के लिखल एगो लेख पर नजर पड़ल. पढ़े लगनी त मन लाग गइल. खोजला पर पांडे जी के फोन नंबरो मिल गइल आ फोन कर के पूछ लिहनी कि का लोक कवि अब गाते नहीं के भोजपुरी अनुवाद क के हम अँजोरिया पर लगा सकीलें. दयानंद जी तुरते हं क दिहनी आ हम शुरू हो गइनी अनुवाद करे में.\nतब अइसन ना लागल रहे कि महीनो बीत जाई एह उपन्यास के भोजपुरी करे में. बाकिर लागल आ अनेके महीना लाग गइल. कबो कबो त महीनन बीत जावे दू कड़ियन के अनुवाद का बीच. सबले लमहर देरी भइल जब छह सौ चार वाला मुकदमा के क्षेपक आ गइल. हमरा ई क्षेपक कहानी के प्रवाह रोकत लागल आ एही से हिम्मत ना होखे कि आगे बढ़ीं. अँजोरिया के मेहरबान पाठको लोग के कृपा रहल जे कबो केहू शिकायत ना कइल. केहू ना कहल कि अगिला कड़ी आवे में देरी काहे होखत बा. आ हमरा मन में इहे सवाल गूंजल करे कि “पिंकिया कहाँ बिया?” का हो गइल बा हमनी भोजपुरियन के? भोजपुरी के धंधा करे में त बहुते लोग लागल बा. तरह तरह के नारे बाजी, सम्मेलन, शोशा होत रहेला. भोजपुरी के श्लील बनावेवाला लठधरो लोग के कमी नइखे बाकिर केहूका लगे ई सोचे के समय नइखे कि “पिंकिया कहाँ बिया””\nपिछला दस साल से अँजोरिया चलावल आवत बानी. लोग कहल कि अँजोरिया फिल्मी पत्रिका जइसन होखल जात बिया त हमहू पिंकिया के लुकवा दिहनी दोसरा अध्याय में. अँजोरिया के भोजपुरी साहित्य आ सरोकारे ले बान्ह के राख दिहनी. बाकिर कतना लोग बा जेकरा भोजपुरी के चिंता बा, भोजपुरी से लगाव बा? बाँगे खातिर बँगात रहेला कि बीस करोड़ लोग के भाषा हिय भोजपुरी. अब त उहो गिनिती लोग पचीस करोड़ ले चहुँपा दिहले बा. पूछ दीं कि तनी सिलसिलेवार आकंड़ा दे के त बताईं कहाँ बाड़े ई पचीस करोड़ भोजपुरिया? मारीशस के भोजपुरी. सुरीनाम के भोजपुरी बूझले ना बुझाई. काहे कि ओह लोग के भोजपुरी आ हमहन के भोजपुरी में बहुते अंतर आ गइल बा. सुरीनाम वाले त शान से अपना भाषा के सुरीनामी कहेलं आ हमरा एह बात से खुशी बा नाराजगी ना कि लोग भोजपुरी के काहे छोड़ दिहल. दोसरे रूप में सही बाकिर सूरीनामो में भोजपुरी जिंदा बिया एही से संतोष कर लीहिलें. बाकिर हमनी के देश के भोजपुरिया भाई लोग त बस इहे खोजत रहेला कि “पिंकिया कहाँ बिया?”\nरउरा सभे जानी भा ना, हमरा त मालूम होखबे करेला कि रउरा में से कतना लोग भोजपुरी साहित्य आ सरोकार पढ़े देखे आवेला आ कतना लोग पिंकिया के खोजत! अगर भोजपुरी साहित्य आ सरोकार से मतलब रहीत त आजु देस में अनेके भोजपुरी पत्रिका रहतीं स, ढेर ना त एगो दू गो अखबारो रहती सँ. पचीस पचास गो साइटो रहती सँ. बाकिर का हाल बा? अकेले मन घबराए लागल त मजबूरन सुधीर भाई के फोन करे के पड़ल कि अरे भाई मैदान में बनल रहीं. सुधीर भाई के राय विचार से हम सहमत होखीं भा असहमत, उहाँ के भोजपुरी से लगाव के हम इज्जत करीलें. सुधीर भाई भोजपुरी ला चिंतित रहेनी बाकिर जब हालात अइसन हो जाव कि जेकरा ला चोरी करीं उहे कहे चोर त बात दोसर हो जाला.\nगलत के गलत कहे में सुधीर भाई जइसन हिम्मत दोसरा केहू में नइखे भोजपुरी में. हम त लाजे लिहाजे, झँझट से दूर रहे का इरादा से फरके रहल चाहीलें. बाकिर सुधीर जी के का मिलल? परेशानी छोड़. अलग बात बा कि उनुका एह परेशानीओ से परेशानी ना भइल, लोग के उदासीनता से दुख जरूरे भइल. अपना दस साल के अनुभव से हम अतना त बढ़िया से जान गइल बानी कि एहिजा केहू केहू से सटे वाला नइखे. तरह तरह के लोग से भेंट मुलाकात भइल, कुछ दिन ले निबहल बाकिर फेरू सभे आपन आपन राह ध लिहल. काहे कि हम अपना मजबरी से बइठक सम्मेलन में आ जा ना पाईं. विरुदावली गावे के फुरसत नइखे. भोजपुरी के कर्णधारन के जयकारा लगावे के आदत नइखे. हँ भोजपुरी सिनेमा वाला लोग के ले दही जरूरे बाँटत रहीलें काहे कि जानत बानी कि उहे कैप्सूल के आवरण ह जवना का भीतर काम वाली दवाई दिहल जा सकेला. अँजोरिया के साहित्य आ सरोकारो देखे कुछ लोग आ जाला तब.\nसोचौं इमानदारी से. कतना भोजपुरी प्रकाशन जीयत बाड़ी सँ? पत्र पत्रिका खरीद के पढ़े होखी. माँग के तबहियें पढ़ पाएब जब राउर कवनो हित मीत ओह के खरीदत होखे भा अगर कहीं छापत छपवावत होखे त सोना में सुहागा. बाकिर भोजपुरी के कर्णधारन के बतावल पचीस करोड़ भोजपुरिया केने बाड़े, कवना साइट पर जालें, का पढ़ेलें का पसंद करेले?\nसर्च क के देख लीं भोजपुरी माने गीत गवनई. सौ में निनान्बे साइट गीत गवनई वाली मिली. फिलिम वाली साइट मिलिहें स बाकिर हिंदी भा अंगरेजी में. हर कुछ दिन पर कवनो ना कवनो साइट धूमकेतु का तरह उगेला भोजपुरी के आसमान पर बाकिर फेर धीरे धीरे बिलाए लागेला. काहे। काहे कि लोग के भोजपुरी पढ़े लिखे के आदत नइखे रहि गंइल. भोजपुरी के सगरी चिंता अंगरेजी भा हिंदी के गटरपटर में होखेला. अगर रउरा भोजपुरी लिख ना सकीं, पढ़ ना सकीं, समुझ ना सकीं त फेर भोजपुरी के बकस काहें नइखीं देत? काहे एकरा फिकिरे दुबराइल जात बानी? छोड़ दीं भोजपुरी के ओह लोग के भरोसे जे भोजपुरी जीयत बा, भोजपुरी सोचत बा, भोजपुरी में बोलत बतियात बा. ओकरा के श्लील बनावे में आपन जान मत गँवाईं.\nहम त बस इहे सोचत बानी कि पिंकिया कहाँ बिया? कइसे ओकरा के नचा बझा के भीड़ जुटा लीं. बा रउरा मालूम कि पिंकिया कहाँ बिया?\nहँ अगर रउरा दयानंद पाण्डेय जी के लिखल हिंदी के आंचलिक उपन्यास “लोक कवि अब गाते नहीं” के भोजपुरी अनुवाद ई बुक का रूप में चाहीं त आजुए अपना इमेल से हमरा के मेल भेजीं. एही बहाने हमहूं देखीं कि कतना लोग बा जिनका रुचि बा एह भाषा में.\nआ अगर अब ले पूरा उपन्यास पढ़ले नइखीं त कम से कम अब पढ़ल शुरु कर दीं. अंजोरिया पर भोजपुरी के तीन गो उपन्यास प्रकाशित बाड़ी सँ. रउरा कवगो पढ़ले बानी ओहमें से?\nअँजोरिया वेब परिवार


जल्दिए रिलीज होखी ‘रेजा’ – Anjoria\nके.बी. इण्टरप्राईजेज के परोसल आ राइडरमैन फिल्म्स अउर सुकृति फिल्म्स के बैनर तले बनल भोजपुरी फिलिम ‘रेजा’ जल्दिए रिलीज होखी. एकर निर्माता कबीर भट्ट आ निर्देशक अजय के. झा हउवें.\nएह फिलिम के कहानी ईंट भट्टा पर काम करेवाला मजूरन के कहानी ह. भट्टा के मजूरन के रेजा कहल जाला. सामाजिक संदेश देत एह फिलिम में मनोरंजनो के पूरा धेयान राखल गइल बा. एक्शन का साथे रोमांस आ कॉमेडिओ भरपूर बा.\nफिल्म के संगीतकार अमन श्लोक, गीतकार अरविंद तिवारी आ फणीन्द्र राव, लेखक बिट्टू सिंह, कोरियोग्राफर कानू मुखर्जी आ महेश आचार्या, एक्शन हीरा लाल यादव, कैमरामैन नीतू इकबाल अउर सह-निर्माता ज्योति भट्ट हउवें.\nफिलिम के प्रमुख कलाकारन में मनोज दाव, निरुपमा श्री, मोहिनी घोष, दीपक भाटिया, देव सिंह, देव कुमार, हीरा यादव, संजय वर्मा, गंगा वर्मा, संगीता सिन्हा, नीता, ललित झा आ आइटम क्वीन सीमा सिंह शामिल बाड़ी,\nPrevious Post: ‘घुस के मारब’ ला प्रमोशनल सांग फिलिमावल गइल\nNext Post: "गंगा के दंगा" के शानदार मुहूर्त


कांग्रेस देश में फिरकावाराना तनाव पैदा करल चाहत बिया – टटका खबर\nकांग्रेस देश में फिरकावाराना तनाव पैदा करल चाहत बिया\nसपा नेता आजम खाँ बदायूं में आयोजित सभा में कहले बाड़न कि कांग्रेस के फिरकावाराना इतिहास रहल बा आ ऊ फेर देश में तनाव पैदा करे में लागल बिया. कहलन कि कहे खातिर त राहुल कहेलें कि कवनो मुसलमान के प्रधानमंत्री बनावल जाई बाकिर कांग्रेस का मंत्री मण्डल में गुलाम के छोड़ केहू दोसर मुसलमान मंत्री नइखे. कांग्रेस एह बयान के दुर्भाग्य वाली बतवले बिया. सुबोध कांत सहाय आजम के आलोचना करत कहलें कि अब सपा के फेर सोचे के होखी कि निकालल आजम के वापिस लिहल सही भइल कि गलत.


अफिरका - विकिपीडिया\nग्लोब पर अफ़्रीका महादीप क इस्थिति\nअफ़्रीका (अंग्रेजी:Africa) एशिया कि बाद विश्व क सबसे बड़ महाद्वीप हवे। यह 37014' उत्तरी अक्षांश से 34050' दक्षिणी अक्षांश आ 17033' पश्चिमी देशान्तर से 51023' पूर्वी देशान्तर की बीच स्थित बाटे।  अफ्रीका की उत्तर में भूमध्यसागर आ यूरोप महाद्वीप, पश्चिम में अटलांटिक महासागर, दक्षिण में दक्षिण अटलांटिक महासागर आ प्रुब ओर अरब सागर आ हिन्द महासागर बातें। पूर्व में स्वेज थल डमरू एके एशिया से जोड़ले बा आ स्वेज नहर एके एशिया से अलगा करे ले। जिब्राल्टर जलडमरू एके उत्तर में यूरोप महाद्वीप से अलगा करेला।\nए महाद्वीप में बिसाल रेगिस्तान, बहुत घन जंगल, घास क मैदान, बड़ी-बड़ी नद्दी आ झील अउरी विचित्र-विचित्र जंगली जानवर पावल जाला। मुख्य मध्याह्न रेखा (00)अफ्रीका महाद्वीप की घाना देश की राजधानी अक्रा शहर से हो के गुजरे ले।\nकुछ इतिहासकार लोगन क मत ई बाटे कि मनुष्य क उत्पत्ति एही महाद्वीप पर भइल आ एही जा से बाकी महादीपन पर आदमी गइल। एही महादीप में विश्व की दूगो प्राचीन सभ्यता क (मिस्र एवं कार्थेज) क भी विकास भइल। अफ्रीका क बहुत देश द्वितीय विश्व युद्ध की बाद स्वतंत्र भइल हवें आ ई कुल देस अपनी आर्थिक बिकास में लागल बाड़े।\nमुख्य लेख: अफ़्रीका क भूगोल\nअफ़्रीका क उपग्रह चित्र (मोजैक)\nअंतरीप अफ़्रीका क उपग्रह चित्र\n↑ तिवारी, विजय शंकर (जुलाई 2004), आलोक भू-दर्शन, कलकत्ता: निर्मल प्रकाशन. प॰ 67.\n"https://bh.wikipedia.org/w/index.php?title=अफिरका&oldid=666178" से लिहल गइल\nएह पन्ना पर आखिरी बेर संपादन6मार्च 2020 के 18:49 बजे भइल रहल।